«Карантиндан воз кечиш туфайли коронавирусни енгдик» — Тожикистон соғлиқни сақлаш вазири — Sof.uz\nЖАҲОН 142,566,387 121,229,449 3,039,411\n14.02 21:25 309 Жаҳон\nТожикистон соғлиқни сақлаш вазири Жамолиддин Абдуллозода мамлакатда коронавирус устидан ғалаба карантиндан воз кечиш туфайли амалга ошганини айтди. Бу ҳақда вазирнинг матбуот анжуманида берган баёнотига таяниб, Asia-Plus хабар берди.\n«Ривожланган мамлакатларда одамлар карантинда яшади. Чекловлар бекор қилингач, уйдаги беморлар кўчага чиқиб, касалликни бошқаларга юқтирди. Тожикистонда шифокорлар уй шароитида ўзини изоляция қилиш имкониятига ишонч ҳосил қилиш учун беморларнинг уйига борди», — дея изоҳлаган соғлиқни сақлаш вазири.\nАбдуллозода, шунингдек, яқинда музокаралар олиб борган Россия Истеъмолчи ҳуқуқларини ҳимоя қилиш ва инсон фаровонлигини назорат қилиш бўйича федерал хизмати — «Роспотребнадзор» мутахассисларининг Тожикистондаги эпидемиологик вазиятни баҳолаш ва чегаралар очилиши ёки йўқлиги тўғрисидаги қарорни қабул қилиш учун мамлакатга қачон келиши ҳақидаги саволларга жавоб берди. Вазирнинг сўзларига кўра, «Роспотребнадзор» мутахассислари тожикистонликларнинг илтимосига асосан, Россия ҳукуматидан буйруқ олганидан кейин келади.\n«Тожикистонда 2020 йил 31 декабрдан бери коронавирус инфекциясига оид янги ҳолатлар қайд этилмаган»\n«Бахтимизга, 2020 йил 31 декабрдан бери Тожикистонда коронавирус инфекциясига оид янги касалланиш ҳолатлари қайд этилмаган. Пандемия бошланганидан бери 13 308 нафар COVID-19’га чалинган бемор рўйхатга олинган, улардан 99,3 фоизи тузалган, вирус қурбонлари сони 90 кишини ташкил этган», — деган Жамолиддин Абдуллозода.\nВазирнинг сўзларига кўра, пандемия пайтида беморларнинг аксарияти Сўғд вилоятига тўғри келган — 4300 киши. Душанбе иккинчи ўринда — 4100 киши. Шунингдек, Хатлон вилоятида — 1,5 минг, Тоғли Бадахшон автоном вилоятида 1196 та вирус юқтириш ҳолати қайд этилган.\n«Коронавирус билан касалланганларни даволаш мутлақо бепул»\nАбдуллозода мамлакатда коронавирусни даволаш мутлақо бепул эканлигини таъкидлади. Уй шароитида даволанаётган беморлар нафақат шифокорларнинг тезкор гуруҳи назорати остида бўлган, балки давлат ҳисобидан бепул дори-дармонларни ҳам олган.\n«Ишонч билан айтишим мумкинки, 2020 йил 5 майдан бошлаб COVID-19 билан касалланганлар учун даволаниш мутлақо бепул. Уларга Соғлиқни сақлаш вазирлиги омборидан дори-дармонлар берилди, ҳозирда омборда 103 миллион сомоний миқдоридаги барча керакли дори-дармонлар мавжуд, шунингдек, вазирлик янги дори-дармонларни сотиб олиш учун яна 200 миллион сомонийдан кўпроқ, тиббий муассасаларни таъмирлаш учун 15 миллион сомоний ажратган», — дея давом этди вазирлик раҳбари.\n«Аҳолининг 80 фоизини эмлаш керак»\nТожикистон ҳукумати қайси вакцинани — Европа ёки Россия вакцинасини афзал кўради, деган саволга вазир шундай жавоб берди:\n«COVAX дастури доирасида эмлаш Тожикистон аҳолисининг 20 фоизи (1 миллион 800 минг киши)ни қамраб олади. Россия вакцинасига келсак, биз у билан 5 миллион 840 минг кишини эмлаймиз. Умумий ҳисобда, биз 6 миллион 714 минг кишини — аҳолининг 80 фоизини эмлашимиз керак бўлади. «Спутник V» вакцинасини сотиб олиш бўйича Россия билан музокаралар олиб бормоқдамиз, AstraZeneca вакцинасини эса бепул оламиз».\nУнинг қўшимча қилишича, AstraZeneca вакцинаси 732 минг дозада февраль—март ойларида Тожикистонга етиб келади.\nКеча, 08:27 2258\n18.04 13:08 2108\nКеча, 22:34 63 Спорт\nКеча, 20:24 311 Ўзбекистон\nКеча, 20:07 113 Ўзбекистон\nКеча, 18:53 43 Ўзбекистон


Вазирлар Маҳкамасининг 8.01.2021 йилдаги «Хотин-қизларни ижтимоий қўллаб-қувватлаш бўйича қўшимча чора-тадбирлар тўғрисида»ги 2-сон қарори билан Хотин-қизлар муаммоларини «Аёллар дафтари»ни юритиш орқали тизимли равишда ҳал этиш ва уларни ижтимоий қўллаб-қувватлаш бўйича вақтинчалик тартиб тасдиқланди.\nМаҳалла ва оилани қўллаб-қувватлаш вазирлиги томонидан ҳокимликлар билан биргаликда 2021 йил 1 декабрга қадар ушбу тартибнинг амалиётда қўлланилиши таҳлил қилинади ва синовдан ўтказилади.\n«Аёллар дафтари»га 30 ёшдан ошган қуйидаги тоифадаги хотин-қизлар киритилади:\n- боқувчисини йўқотган эҳтиёжманд хотин-қизлар;\n- ижтимоий йордамга муҳтож 1 ва 2 гуруҳ ногиронлиги бўлган қизлар;\n- уй-жойини таъмирлашга муҳтож I гуруҳ ногиронлиги бўлган хотин-қизлар;\n- нотурар жойларда истиқомат қилаётган, турар жой мавжуд бўлмаган хотин-қизлар;\n- қарамоғида бир ва ундан ортиқ I ёки II гуруҳ ногиронлиги бўлган болалари мавжуд ёлғиз аёллар;\n- тиббий ҳимояга, ҳуқуқий ёрдам олишга ва психологик маслаҳатга муҳтож эҳтиёжманд хотин-қизлар.\nСекторлар ишчи гуруҳлари томонидан бириктирилган маҳаллаларда фуқаролар йиғинлари ходимлари ва фаоллари билан биргаликда ҳар ярим йилда бир маротаба, бунда ярим йиллик биринчи ойининг дастлабки 15 кунида уйма-уй юриш орқали хотин-қизларнинг муаммолари, эҳтиёжлари ва қизиқишлари ўрганилади. Шу билан бирга индивидуал анкеталар тузилади ва 1 кун ичида кўриб чиқилади.\nСўнгра 3 кундан ошмаган муддатда анкеталардаги маълумотлар вазирликлар ва ташкилотларнинг маълумотлари билан солиштирилади ҳамда хотин-қизларнинг ижтимоий ҳимояга муҳтожлик даражаси (тоифаси) аниқланади.\n«Аёллар дафтари»га киритиладиган хотин-қизларнинг рўйхатлари ҳамда уларнинг муаммоларини бартараф этишга қаратилган «Йўл харитаси» лойиҳаси 7 кундан ошмаган муддатда халқ депутатлари туман (шаҳар) Кенгашларига тасдиқлаш учун киритилади.\nТасдиқланган рўйхатлар 3 кундан ошмаган муддатда «Маҳалла» ягона ахборот тизимига киритилади, ва бунинг асосида вақтинчалик тартибда келтирилган хизматлар кўрсатилади.\nТадбиркорлик билан шуғулланиш истагида бўлган хотин-қизларга 150 БҲМгача миқдорда (33 млн 450 минг сўм) кредитлар ажратилади.\nКредитлар Халқ банкининг филиаллари томонидан 6 ойгача имтиёзли давр билан 3 йилдан кўп бўлмаган муддатга ажратилади. Бунда кредитлар қатъий навбат асосида (алфавит тартибида) тақдим этилади.\nБундан ташқари, айрим тоифадаги ёрдамга муҳтож хотин-қизларга бир йилда 2 БҲМдан 4 БҲМгача бўлган миқдорда (446 минг сўмдан 892 минг сўмгача) бир марталик моддий ёрдам берилади.\nШунингдек «Аёллар дафтари»га киритилган хотин-қизларга турар жой ижара компенсацияси белгиланган тартибда тўлаб берилади. Бунда турар жой ижараси тўғрисидаги шартнома 2021 йил 31 декабрга қадар бўлган муддатга тузилади, турар жой ижараси учун тўловлар ижарага берувчига тўғридан-тўғри тўланади.\n«Аёллар дафтари»га икки ва ундан ортиқ масалаларини ҳал этиш учун киритилган хотин-қизларнинг барча масалалари тўлиқ ҳал этилиши дафтардан чиқариш учун асос бўлади. «Аёллар дафтари»дан чиқарилган хотин-қизлар туман (шаҳар) маҳалла ва оилани қўллаб-қувватлаш бўлимлари томонидан 5 кун ичида бу ҳақда ёзма равишда хабардор қилинади.


Яқинда бизнинг соҳадан узоқроқ бир танишим сўради: – Davr24\nЯқинда бизнинг соҳадан узоқроқ бир танишим сўради:\nНега фалон муаммоларни ёзмайсан? Фойда бўлармиди?\nБуни ёзсам, халққа, сенга эмас, менга озгина фойда бўлади. Мени бирор тадбирга чақиришади, у ерда чой-пой, дастурхон қилиб беришади, мен билан танишиб олишади, камчилик бўлса ўзимизга айтинг дейишади. Муаммо эса ҳал бўлмайди.\nБу гап ҳазил эди, лекин баъзида ёзганимиздан ҳеч қандай фойда йўқ деб ўйлаб қоламан: ё гапимиз манзилига етиб бормайди, ё ўқиган бюрократлар ҳеч қандай эътибор қаратмайди, ҳеч бўлмаганда муносабат билдирмайди. Эътибор қаратишганидан ҳам фойда йўқ аслида – муаммо барибир ҳал бўлмайди.\nХуллас, Янги ҳаёт ва Давлатобод туманлари муборак. Ўзбекистонда ҳеч қачон жойларга нормал, тўғри номлар беришни ўрганишмайдими деб қўрқаман. Бутун мамлакатни Гулистонлар, Нурафшонлар, Бахтободлар, Давлатободлар, Янги турмушлар босиб кетади. Советча дунёқарашдан, ўринсиз дабдабадан воз кечилмас экан, озгина тарихга, анъанага эътибор қаратилмас экан, муҳими, ҳар бир соҳа тепасига мақташни ва мақтанишни яхши кўрадиган бюрократ ўрнига соҳани тушунадиган одам келмас экан, бу давом этаверади. Туссиз, қиёфасиз, бир хил номлардан иборат Янги Ўзбекистонга хуш келибсиз.


21 Апрель 10:32\nTÚRKİSTAN. Туркистон вилоятида «Бизнесни бошлаш» лойиҳаси асосида 3650 киши ўқитилади. Улар махсус курсда тадбиркорлик асосларини бепул ўрганадилар, деб хабар беради Kazinform мухбири.\n26 апрелда бошланадиган Kazinform –курс «Atameken Academy» онлайн платформаси орқали масофадан ўқитилади. Лойиҳада ўқиш учун иштирокчилар шахсини тасдиқловчи ҳужжат нусхасини илова қилиб, бандлик марказларида малака ошириш учун ариза топширишлари керак. Марказ номзоднинг мақоми тасдиқланганда йўлланмани беради.\nВилоят тадбиркорлар палатаси директори Тимур Нақипбековнинг сўзларига кўра, ўқув курси бир неча босқичлардан иборат. Гуруҳлар иштирокчилари учун амалий машғулотлар ва бизнес-лойиҳа тақдимотига тайёргарлик амалга оширилади. Тренингда ишсизлар, меҳнатга лаёқатли ногиронлар, ёшлар, кам таъминланган ва кўп болали оилалар аъзолари, пенсия ёшига етмаган қишлоқ хўжалиги кооперативлари аъзолари, деҳқонлар ва фермер хўжаликлари, муҳожирлар ва ватандошлар иштирок этишлари мумкин.\nШуни таъкидлаш керакки, давлат хизматчилари тадбиркорлик фаолияти билан шуғуллана олмайди. Бундан ташқари, туғруқ таътилида бўлган оналар ва ўрта махсус ўқув юртлари ва олий ўқув юртлари талабалари махсус курсларга қатнашиш ҳуқуқига эга эмаслар.\n#Жамият #Тадбиркорлик #Миллий тадбиркорлар палатаси


ЎЗ ВАҚТИНИНГ ҚАДРИГА ЕТАДИГАНЛАР ДИҚҚАТИГА! | 1UZ Программное обеспечение «1UZ – Бухгалтерия», «1UZ - Склад», «1UZ - Оптовая торговля», «Отдел кадров», «Электронная отчетность»\nЎЗ ВАҚТИНИНГ ҚАДРИГА ЕТАДИГАНЛАР ДИҚҚАТИГА!\n27.11.2017 Uncategorized @uz, Хабарлар\nСизни ҳужжат етказиш тизимлари қониқтирмаяптими? У ҳолда биз сизга янги 1UZ КУРЬЕР дастурини таклиф этамиз.\nКундалик ҳаётимизда ҳужжатларни ўз вақтида етказиш, қабул қилиш, тартибли сақлаш каби муаммоларга дуч келамиз. Кўпинча йўқолган ёки яроқсиз ҳужжатларни тиклаш, нусҳаларимизни қайтаришни эслатиш каби ҳолатлар такрорланади. Транпорт, почта харажатлари, кутиш ва етказиб беришни назорат қилиш, шу билан бирга шартномалар, ҳисобварақлар, баённомалар ва ҳоказоларни мувофиқ равишда расмийлаштириш тўғрисида оғиз очмасак ҳам бўлади.\n1UZ фойдаланувчилари учун бу муаммолар энди ўтмишда.\n1UZ КУРЬЕР бу – «1UZ Бухгалтерия. Асосий», «1UZ Бухгалтерия. Компакт»,«1UZ Бухгалтерия. Мини» дастурий маҳсулотларнинг қўшимча ёрлиғи кўринишидаги стандарт таркибий қисми. Бу дастурий маҳсулотлар жорий янгиланиш жараёнида бепул тақдим этилади.\n“1UZ Курьер” сиз учун бошланғич бепул фойдаланиш тўпламини тақдим этади. Бундан ташқари, сиз томондан “1UZ Курьер” тизимига ҳар бир янги фойдаланувчини жалб этганингиз учун қўшимча сон электрон ҳужжатларни юбориш ва қабул қилишга эга бўласиз. Бу эса шубҳасиз сизнинг ҳисобингизга фойдадир!\n“1UZ Курьер”дан фойдаланиш учун ўзингизнинг 1UZ Бухгалтерия дастурингизда илк бора электрон ҳужжат жўнатаётганингизда очиладиган оммавий оферта шартномасида розилик ифодасини кўрсатишингизнинг ўзи кифоя.\nБатафсил маълумотни бизнинг сайтимиздаги https://1uz.uz/products/courier/ манзилдан олишингиз мумкин.\nТелефон рақамларимиз: +998971 230-45-17\nИнтернет тезлигидаги унумли хизматдан фойдаланинг!\nҲурмат билан, 1UZ жамоаси.


hidoyat.uz – “Мовароуннаҳр” нашриётининг сайти - Ишлар жойида бўлгач...\nИшлар жойида бўлгач...\nБир одам хўжалик ташкил қилиш учун ер сотиб олди. Жойлашиб олгач, ўзига ёрдамчи қидира бошлади. Лекин барча талабгорлар жойни кўришлари билан норозилик билдириб: "Бу ер хавфли, бошқа жой топсангиз, яхши бўларди", дея маслаҳат беришарди. Ниҳоят ёши ўтган, озғин бир киши ишлашга рози бўлди. Хўжайин унинг ҳолини кўриб: "Хўжалик ишларидан хабаринг борми?" – деб сўрашдан ўзини тийиб туролмади. Янги ишчининг: "Озроқ хабарим бор. Бўрон бўлганида бемалол ухлайман", деган жавобидан ҳеч нарса уқмаса ҳам, уни ишга қабул қилди. Кунлар ўтгани сари, ниҳоятда тартиб билан хўжалик юритаётганини кўриб, ёрдамчисидан хурсанд бўлди, токи бўрон турган тунгача...\nЎша тунда ярим кечаси қасир-қусур овоздан уйғонган хўжайин, бақирганича ёрдамчининг хонаси томон шошилди: "Тур! Тур ўрнингдан! Ҳамма нарсани шамол учириб кетмасидан ҳаракатимизни қилайлик!" Ёрдамчи эса кўзларини ҳам очмасдан секингина деди: "Боринг, хўжайин, ётиб ухланг. Сизга айтганман-ку, бўрон бўлганида ҳам ухлайвераман, деб..."\nУнинг хотиржамлигидан хўжайиннинг жазаваси тутди. Ёрдамчини-ку, эртага эрталабоқ ишдан ҳайдайди, лекин ҳозир бўронга қарши бирор чора топмаса бўлмасди. Шоша-пиша ташқарига чиқиб, илк кўзи тушган нарса бир жойга йиғилиб, сув ўтмас мато билан яхшилаб ўраб қўйилган сомон тўплари бўлди. Оғилхонага ўтди, бу ерда ҳам ҳамма нарса жойида – сигирлар ичкарига киритилиб, оғилнинг эшиги қаттиқ ёпиб қўйилган.\nКўнгли хотиржам тортган хўжайин уйқуга кетаркан: "Бундан буён бўрон бўлганида ҳам тинчгина ухлай оламан", деб қўйди.\n1867 марта ўқилган.


Ўзбекона орзу « Ўзбекистон Халқ Ҳаракати\n07 May 2019 - 19:45\nХабарларга қаралса, ўтган асрда қолиб кетганимиз рост. Давлат тили ва ҳатто Мингбулоқдан отилиб чиққан нефт ҳам. Каримов сиёсатшунослик қонунларини бекор қилган бўлиши мумкин, аммо физика қонунларини ҳеч ким бекор қилгани йўқ. СССРнинг парчаланиши арафасида бошланган инқилобий жараёнлар Болтиқбўйи давлатларидан бошқа ҳеч қайси давлатда ниҳоясига етгани йўқ. “Откат” қаердадир эрта, қаердадир кеч бошланди. Ўзбекистонда биринчилардан бўлиб, 1990-йиллар ўрталариданоқ сиёсий, иқтисодий, ижтимоий жараёнлар музлатиб қўйилди. Сиёсат тугади.\nМарҳум юртбоши худди “тарихнинг тугаши” ҳақидаги гапга ишонгандай, ўзи яратган моделни энг мукаммал ва фаровон жамиятнинг чўққиси сифатида цементлаб, йўқлик қаърига сингди. Энди, орадан чорак аср ўтиб, ҳаммаси қайта бошдан бошланяпти. (“Йўқотилган авлод” деб дод-вой солишдан фойда йўқ). Эски чақириқлар яна бош кўтармоқда. Бу ҳам табиий жараён. Ўтиладиган йўл. Давр, цикл. Аммо бу қурғур цикл деганлари ёпиқ доира ҳам бўлиши мумкин, масалан, Қирғизистондаги сингари. Ёки спирал бўйлаб ҳаракат ҳам бўлиши мумкин. Буни вақт кўрсатади. Аммо вақт, биламизки, жуда кўп нарсани кўрсатади. Масалан, охирги баҳсларда битта нарсани кўрсатди.\nЯнгиланиш ҳақидаги гап-сўзлар ва кутишларга қарамасдан, ҳокимиятнинг жамиятда пайдо бўлган сўровларга жавоб бериш усули эскича. (Жавоб беришни бошлагани жиддий олдинга силжиш, албатта. Чунки аввалги ҳокимият ҳеч қандай кўринишда муносабат билдирмасди). Агар ҳозир ҳам ҳамма нарсани фақат “кимларнингдир манфаати”, “қандайдир кучлар” билан тушунтиришдан нарига ўтилмаса, амалдаги “маънавиятга монополия” тугамайди.\nБу монополия эса ҳозирги янги, интернет даврида вояга етаётган ёш авлодни аллақачон қониқтирмай қўйган. Кечаги тил ва адабиёт университети талабаларининг ҳеч кимдан рухсат кутмай, шиор ёзиб, пикетга чиқиши, назаримда, шунга далолат қилади. Чунки жамият олдинги “табиий” ҳолига қайтмоқчи эмас. У ҳокимиятдан янги, муносиб ижтимоий шартнома таклифи ва янги ахлоқий ориентирларни кутяпти. Аммо мавжуд бошқарув ва жамият институтлари бу таклиф ва ориентирларни беролмайди. Фалаж (ўз тили ҳимоясига икки оғиз сўз айтиш учун тепадан топшириқ кутиб ўтирадиган даражада) ва коррупцияга ботган. Бу ҳақда Мирзиёев очиқ гапиряпти.\nСиёсий тузумни очиш ва бу институтларни ислоҳ қилиш ҳақида ҳам. Аммо орадан икки ярим йил ўтган бўлса-да, ислоҳотларнинг “жозибадорлиги”, масалан, “эркинлик эркинлик бўлмаганидан яхшироқ” деганга ўхшаш мужмал кўринишда бўлса ҳам, тушунтириб берилмади. Кечагига ўхшаган кўринишлар, ўзбекистонликларнинг ижтимоий онгида юз берган, бераётган ўзгаришларни таҳлил қиладиган, тезкор муносабат билдирадиган марказлар, омма сўрови институтлари йўқ. Сиёсий онг ҳақида гапирмаймиз. Бу аввал иқтисод, кейин сиёсат деган эскича тамойилнинг натижаси. Тўғрироғи, унинг биз ҳозиргача билган – одамларнинг қорнини тўйғазиш маъносидаги талқини.\nВаҳоланки, қориннинг тўйиши бу ҳали иқтисодиёт дегани эмас, физиология холос. Иқтисодиёт, бу, масалан, хусусийлаштириш. Хусусийлаштириш эса, ўз-ўзидан сиёсат дегани. Айниқса, хусусийлаштиришнинг биздаги ва бошқа собиқ совет давлатларидаги каби тепадан бошланадиган кўриниши. Ҳеч ким шу халқнинг қорни тўйволсин, кейин гаплашамиз, демайди. Қолаверса, одамзоднинг фақат қорин учунмас, қадр учун ҳам йиғлайдиган ғалати одати бор. Қорни тўқ одамлар эса ҳар доим суяк ташлаб туради. Кечагидай. Нафақат ҳолва, тил деган билан ҳам оғиз чучимайди. Ечим том маънодаги иқтисодий эркинлик ва сиёсий ҳурфикрликда. Жуда “Америка орзуси” бўлмаса ҳам, “Ўзбек орзуси”. Ўзбеклар ҳам мулк дахлсизлиги таъминланган, ҳуқуқий, демократик давлатда яшашни америкаликлардан кам орзу қилишмайди. Ишонмасангиз, грин-карта ютган ва ютиш орзусидан воз кечмаган ўзбеклардан сўранг. Қолган ҳаммаси хурофот.


Жанаўзен: судланувчилар сўроқ пайтида қийноққа тутилганлар - BBC News O'zbek\nImage caption Судья Нагашибоевнинг нохолислиги айтилган, уни маҳкамадан четлаштириш талаб қилинган\nҚозоғистоннинг Жанаўзен шаҳридаги тартибсизликларда айбланаётганлар маҳкамада улардан иқрорлик кўрсатмалари қийноқлар орқали олинганидан гувоҳлик беришган.\nУларга кўра, полицияда уларни қийнашган, ноинсоний шароитларда сақлашган ва руҳий босим ўтқазишган.\nЎтган йилнинг декабр ойида нефт компаниясида иш ҳақини оширишни талаб қилиб чиққан иш ташлашлар намойишларга айланиб кетган.\nРасмий маълумотларга қараганда Жанаўзенда 17 киши ҳалок бўлган.\nҲуқуқ ҳимоячилари ўлганларнинг бундан анча кўп бўлиши мумкинлигини айтишган.\nАйни пайтда вилоят маркази Ақтауда 37 айбланувчи устидан маҳкама жараёни давом этмоқда.\nСудланувчиларга оммавий тартибсизликларда қатнашиш, давлат мулкини ёндириш, вайрон қилиш, ўғирлик, тинч аҳоли ва ҳукумат кишиларига нисбатан зўравонликларни амалга ошириш каби айбловлар қўйилган.\nҲуқуқ ҳимоячиларига кўра, ҳукумат маҳкамани иложи борича қисқа фурсатда тугаллашга ҳаракат қилмоқда.\n100 дан ортиқ жабрланувчи ва гувоҳларни сўроқ қилиш тугалланмасдан, айбланувчиларни сўроққа тутилиши қонунга зид эканлиги айтилган.\nКузатувчиларга кўра, судланувчиларнинг шикоятларига судья Оролбой Нагашибоев ҳам, прокурор ҳам эътибор қаратишмаган.\n12 ҳимоячидан бештаси судьяни нохолисликда айблаб, уни алмаштиришни сўрашган.\nБироқ ҳимоячиларнинг талаблари қабул қилинмаган.\nКурси билан уришган\nСўроқ пайтида судланувчилардан бири Танатар Калиев полиция бўлинмасидаги қийноқлар таъсирида соғлиғидан айрилганини айтган.\n"Сўроқлар жисмоний ва руҳий қийноқлар таъсирида ўтказиларди. Бошимга стул билан уришар, катта ўғлимга муаммолар бўлиши билан таҳдид қилишарди. Мени сўроқ қилишганда, мен ҳақиқатни айтишга ҳаракат қилдим, судланувчилардан бирортаси ҳам қўзғолонга алоқаси йўқлигини, биз иш ташлашда фақат ўз ҳаққимизни талаб қилганимизни, бошқа ҳеч қандай мақсадимиз бўлмаганини айтганман",- деган судланувчи Калиев.\nСудья айбланувчини ёлғон кўрсатма берган тақдирда жавобгарлик билан огоҳлантирган.\nКалиев эса давом этган:"Биз Меҳнат Кодексига биноан иш ташлаш ўтказганмиз. Етти ой ҳукумат кучлари билан тўқнашиш учун туриб бермаганмиз. Биз бу ҳукуматга ишонганмиз ва муаммони адолат билан ҳал этилишини кутганмиз. Иш ташлаш пайтида биз ҳеч кимга тегинмаганмиз, ҳеч қандай мулкни вайрон қилмаганмиз, жамоат тартибига халақит бермаганмиз. Мени кўчада ушлашди ва сўроққа олиб келишди. У ерда мен гўё қон устида турдим. Хонадаги полнинг усти қон бўлиб кетган эди. Бир неча кунлаб сўроққа тутишган, дам олишга, ухлашга қўйишмаган. Ҳимоячилар ҳам йўқ эди. Сўроқ пайтида олинган кўрсатмалар жисмоний ва руҳий қийноқлар орқали олинганини айтмоқчиман. Ҳаммаси ёлғон йўли билан олинди",- деб айтган айбланувчи Калиев. У бошқа судланувчиларни ҳам полиция бўлинмасида қийноққа тутилганини айтган.\n"Яна бир айбланувчи Есенгелди Абдураҳмоновни совуқ хонада сақлашган, устидан муздай сув қуйишган. Натижада у сил касалига чалинган",- деб айтган ҳимоячи Рамазон Есергепов.\nЖанаўзендаги қўзғолон бостирилгандан кейин у ерга борган мухолиф вакиллари маҳаллий фуқаролардан кўплаб шикоятлар бўлгани, полициянинг ўзбошимчаликларини айтиб беришган.\nУларга кўра, эркаклар оммавий тарзда ҳибсга олинган ва улардан полиция бўлинмаларида қийноқлар орқали қўзғолонни ташкил қилиш ва қатнашиш ҳақидаги иқрорномалар олинган.\nҲукумат вакиллари бу айбловларни қатъиян рад этганлар.\nПолиция ходимлари сўзларидан қайтишган\nЎтган ҳафта жабрланувчи сифатида полиция ходимлари сўроқ қилинган.\nҲимоячи Гулнора Жуаспаевага кўра, полициячилар оммавий тартибсизликларда қатнашганларни қисман таниганлар, шу билан бирга турли хил кўрсатмалар берганлар.\n"Жанаўзен-2011" жамоатчилик қўмитаси вакиллари айтишича, судланувчилар Манғистау вилояти ички ишлар бошқармаси жамоат хавфсизлиги бўлими бошлиғи отишга буйруқ берганидан гувоҳлик берганлар.\nПолиция ходими Тўлаген Шегербоев намойиш қатнашчиларига қўрққанидан ўқ узганини айтган.\n"Қўрқиб кетганимдан титроқ қўлларим билан тўппончани босдим. Шунинг учун тўртта ўқ отилиб кетди",- деб кўрсатма берган у.\nПолициячилар кўрсатма берадиган пайт айбланувчилардан бири Қарақат Дуйсембоев ҳушидан кетган.\nЖанаўзенда унинг отаси ҳалок бўлган, синглиси мажруҳ бўлиб қолган.\n"Мен отамни йўқотдим. Залда менинг синглим , 16 декабрда майдонда бўлган одамлар ўтиришибди. Нега улар ҳақиқатни айтишмаяпти?"- деб айтишга улгурган судланувчи ҳушини йўқота туриб.\nШундан сўнг маҳкама иши Дуйсембоев ҳушига келгунига қадар тўхтатиб турилган.\nПолициячи Нурлибек Нурбўлатов тартибсизликлар пайтида ўзининг яралангани ҳақидаги олдин берган кўрсатмасидан воз кечган.\n"Мен бу ердаги судланувчилардан қайси бири менга тан жароҳати етқазганини билмайман",- деб айтган у.\nЖабрланувчилар даъволаридан воз кечишмоқда\nКўп жабрланувчилар, ёндирилган магазин ва автомобиллар эгалари айбланувчиларга нисбатан даъволаридан воз кечишган.\nПрокуратурада жабрланганларнинг даъволаридан воз кечиши жиноий ишни тўхтатилишини англатмаслигини айтишган.\n"Бу шахслар оммавий тартибсизликлар чоғида уларга моддий зарар етказилганини рад этишмаяпти.\nЛекин номаълум сабабларга кўра, даъволаридан воз кечишмоқда",- деб айтган Козоғистон Бош прокуратураси вакили Нурдавлат Суюндиқов.\nМаҳкама жараёнида маҳаллий ҳуқуқ ҳимоячилари қатнашишмоқда, лекин халқаро кузатувчилар кўринмаган.\nМаҳкамага қатнашиш истагини билдирган Оврўпо парламенти депутати Пол Мерфига Қозоғистон визаси берилмаган.\nЖаноб Мерфи июл ойида Қозоғистонга келган ва нефтчиларнинг иш ташлашларига рағбат билдирган эди.\nОмбдусман Ришат Раҳимовнинг айтишича, "маҳкама очиқ тартибда ўтказиляпти, маҳкамада хоҳлаганларнинг иштирок этиши таъминланган".\nҚозоғистон учун кутилмаган намойишлар\nЖанаўзен шаҳрида нефтчиларнинг ижтимоий адолат талаб қилиб 7 ой намойиш ўтказиши ортидан 16 декабрь Қозоғистон мустақиллиги нишонланаётган вақтда оммавий тартибсизликлар келиб чиққан эди.\nТартибсизликлар натижасида шаҳардаги ўнлаб биноларга ўт қўйилган, дўкон ҳамда банклар таланган.\nҚозоғистон расмийлари ушбу тартибсизликлар четдан уюштирилганини айтган ва мухолифатнинг бир неча фаолларини ҳибсга олган.\nҲуқуқ ҳимоячилари тартибсизликларни бостириш вақтида куч ишлатар тизимлар бешафқат бўлганини ва натижада қуролсиз одамларнинг жабр чекканини айтиб чиққан.\nБош прокуратура тинч аҳолига ўқ узишда мансабни суъистемол қилиш ҳоллари бўлганини ҳам қайд этган ва бир неча полиция ходимларига нисбатан жиноий иш очган.\nМанғистау вилоятининг Жанаўзен шаҳрида 2011 йилнинг 16 декабр куни ва Шетпе станциясида 17 декабр куни бўлиб ўтган қонли тўқнашувлар натижасида расмий манбааларда 17 кишининг ҳалок бўлгани, 100 га яқин кишининг яралангани айтилади.\nОммавий тартибсизликлар Жанаўзенда йирик кадрлар ўзгаришига сабаб бўлган.\nХалқаро Human Rights Watch ташкилоти Жанаўзен ҳодисаси юзасидан Қозоғистон ҳукуматини очиқ ва адолатли маҳкама ўтказишга чақирган.


ЎЗБЕКИСТОН РЕСПУБЛИКАСИ ОЛИЙ СУДИЖАЗАВА ҚУРБОНЛАРИ ЁХУД ПАРОКАНДА БЎЛГАН ОИЛА from\nЖАЗАВА ҚУРБОНЛАРИ ЁХУД ПАРОКАНДА БЎЛГАН ОИЛА\n«Эр-хотиннинг уруши — дока рўмолнинг қуриши», дейди доно халқимиз. Бу— оилада эр-хотин ўртасидаги жанжал шунчаки ўткинчи ҳолат эканига ишорадир.\nАммо Фурқат туманида яшовчи эр-хотин Зоҳид Қўлдошев ва Лазиза Қўлдошева (исм-шарифлари ўзгартирилган) нинг навбатдаги жанжали бундай бўлмади. Аксинча, фожиали якун топди.\nГап шундаки, улар 2006 йилда шаръий никоҳ асосида оила қуришади. 2007 йилда тўнғичи Искандар, 2013 йилда эса кичик ўғил Равшан туғилади.\nШундан сўнг Зоҳид ишлаш учун хорижга жўнаб кетади. Чет элда ишлаб юрган кезларида Лазиза унга хиёнат қилаётганидан хабар топади. Аниқроқ айтганда, телефон орқали мулоқотларнинг бирида ўғли Искандар уйга бегона кишилар келиб кетганини маълум қилади. Шу боис юрагини шубҳа-гумон эгаллаб, тезда ортига қайтади. Пировардида оилада кунда-кунора жанжал чиқадиган бўлиб қолади. Бир гал Лазизанинг тилига эрк бериб, фарзандларининг отаси бошқа эканини айтгани эса, гўё оловга мой қуйгандек бўлади.\nШу йилнинг 4 май куни эр-хотин Олтиариқ туманидан сотиш учун мева олиб келишаётганда Зоҳиднинг бошқарувидаги «Жигули» русумли автомашинаси «Дамас» автомашинаси билан тўқнашиб кетиб, йўл-транспорт ҳодисаси юз беради.\nИккала ҳайдовчи зарар миқдорини тахминан бир ярим миллион сўм этиб белгилашади. Келишувга биноан, эртаси куни «Дамас» автомашинаси эгаси пулни олиш учун З. Қўлдошевнинг уйига боради. Шунда Зоҳид жабрланувчига беш юз минг сўм пул бермоқчи бўлганда Лазиза тағин жанжал бошлайди.\nВазият шу қадар чигаллашадики, жазавага тушган аёл эрига пичоқ билан тан жароҳати етказишгача боради. «Дамас» ҳайдовчиси ички ишлар ва тиббиёт ходимларига хабар беради. Ушбу чақирувга биноан тез фурсатда етиб келган тиббиёт ходимлари Зоҳидни шифохонага олиб кетишади.\nОрадан 5 кун ўтгач, З. Қўлдошев шифохонадан чиқади. Тушликка яқин Лазиза унга акасиникига бормоқчилигини айтади. Зоҳид автомашинасида хотинини Қўқон шаҳрида яшовчи қайноғасиникига олиб бориб қўяди. Бироқ елкасидаги жароҳати оғриётгани боис у дарҳол ортига қайтади. Уйига келгач, ўғлига беш юз минг сўм олиб, дорихонага боришини айтади.\nЎша куни кечки пайт Зоҳид онасининг тоби қочгани учун шифокорларни чақиради. Шу пайт Лазиза уйга кириб келиб, яна эски дийдиёсини бошлайди.\n«Тез ёрдам» ходимларининг олдида ўзини беҳурмат қилгани Зоҳиднинг жаҳлини чиқаради.\n— Пул топиладиган нарса-ку? Соғлиғимга арзимайдими беш юз минг? — дейди Зоҳид хуноби ошиб.\nАммо аёл эрини ҳақоратлашда давом этади. Тоқати тоқ бўлиб, сабр косаси тўлган Зоҳид болтага соп қилиш учун олиб келиб қўйган ёғоч бўлаги билан хотинининг бошига кетма-кет зарба беради. Лазиза ҳушини йўқотиб, ерга йиқилгач, ўғлининг отаси бошқа экани ҳақидаги иддаолари эсига тушиб, энди Искандарга ташланади. Шафқатсизларча урилган ёғоч зарбидан она-бола дунёдан бевақт кўз юмади.\nҚотил эса, кўчага чиқиб, қўшни қишлоққа йўл олади ва ўша ердаги дўконда тун бўйи ичкиликбозлик қилади.\nЗоҳидга қўшни бўлиб яшовчи опаси Сожида эрталаб профилактика инспекторига содир этилган қотиллик ҳақида хабар беради. З. Қўлдошев шу куниёқ қўлга олинади ва унга нисбатан жиноят иши қўзғатилади.\nЯқинда ушбу жиноят иши жиноят ишлари бўйича Қўқон шаҳар судида кўриб чиқилди. Суд З. Қўлдошевни Жиноят кодексининг 97-моддаси 2-қисми “а”, “ж” бандлари билан айбдор деб топиб, узоқ муддатга озодликдан маҳрум қилиш жазоси тайинлади.\nОила — муқаддас маскан, ўзаро ҳурмат-иззат, аҳиллик ва самимият унинг таянч устунидир. Шу боис оилавий қадриятларга беписанд муносабатда бўлиш, жаҳл жазавасига тушиш нафақат оилани барбод қилади, балки оғир фожиаларни келтириб чиқаради. Юқорида баён этилган воқеа ҳам бу фикрни тўлиқ тасдиқлайди.\nАйтмоқчимизки, инсоннинг бутун борлиғи акс этган оилани асраб-авайларканмиз, бу эзгу амал орқали ўзлигимизни, миллий қадриятларимизни, фарзандларимиз келажагини ҳам ҳимоя қилган бўламиз.\nБуни ҳеч қачон унутмаслигимиз керак.


Лағмон пишди, “Tashkent City”га марҳамат! “Бечора” Ортиқхўжаевга бағишланади - EFFECT.UZ\nЛағмон пишди, “Tashkent City”га марҳамат! “Бечора” Ортиқхўжаевга бағишланади\n. 04:41 | 18.12.2020\nTashkent City ҳудудидаги ҳиёбонга кириш 17 декабрдан бошлаб пулли бўлди. 5–12 ёшли болалар ва пенсионерлар учун 5 минг сўм, 12 ёшдан катталар учун 10 минг сўм, автомобиль билан кириш учун эса 20 минг сўм нарх белгиланган. Бу ҳақда 16 декабрь куни деярли ҳеч ким эшитмаган, ҳеч ким билмаган Tashkent City’нинг расмий сайтида маълумот ҳам берилган.\n2020 йил 17 декабрдан бошлаб Янги йил ва Янги йил кунлари паркга кириш фақат чиптахоналар орқали амалга оширилади, бу ерда чипталарни сотиб олиш орқали сиз кўплаб ижобий ҳис-туйғулар қабул қилиш имкониятига эгасиз.\nДам олиш чипталари нархи:\n12 ёшдан катталар – 10 000 сўм\n5 ёшдан 12 ёшгача бўлган болалар – 5000 сўм\n5 ёшгача бўлган болалар – бепул\nНафақахўрлар – 5000 сўм (ҳужжат асосида)\nНогиронлар – бепул (ҳужжат асосида)\nЕнгли автомобиллар – 20 000 сўм\nйўловчилар, шу жумладан.\nҲиёбонга кирган одам қандай ижобий ҳис-туйғуларни ўзига олиши мумкин? Нархлар қимматлигидан ижобий ҳис-туйғу олиши керакми?\nХуллас, етарли: ким эканлигингиз, мақсадингиз нима эканлиги яққол кўриниб қолди. Уялинг, еб-тўймаслар, пул деб уйғониб, пул деб ухлайдиганлар. Халқ норози бўлиб чўнтагидан чиқараётган пулларни қабрингизга кафан ила қўшиб олиб кетасиз.\nМазкур хабар интернетда тарқалгач, кўплаб норозиликларни келтириб чиқарди, албатта, бу табиий эди. Чунки, Жаноб Ортиқхўжаев бу паркнинг очилиш маросимида “Қадрли ва азиз Халқим! Бугун “Тошкент сити” очилишидамиз. Паркни кўриб, ҳордиқ чиқариб, оилангиз билан мазза қилиб айланинг. Тошкентимизнинг яна бир ютуғини кўришингизни тилаб қоламиз. Таклиф қиламиз, бу Халқимиз учун, бу жой миллатимиз учун илоҳим миллатимизга ушбу яхши жой буюрсин. Халқимиз келиб яйрасин, фарзандлари билан ўйнаб кулсин, ҳаммаси Халқимиз ва Ўзбекистон Халқи учун ва азиз меҳрибон миллатимиз учун”, деб Халқининг қулоғига лағмон чўзган эди.\nМана бугун ўша лағмон пишди: Қотириб қўйдингиз “Жоҳа ака”, мазза қилиб оиламиз билан айландик! Халқ хўп ва кўп мазза қилди. Дуолар қилиб, умрингиз узоқ бўлишини тилади! Мартабангиз бунданда ҳам зиёда бўлиб, бунақанги ситиларни бутун дунё бўйлаб қуриб-қуриб ташланг.\nЎзи газ-свет, бензин, машиналар қимматлиги, монополиядан азобланаётган Халқингиз бугун сиздан рози! Жаа, бобладингизда, мана шу ишингиз ҳаммага бирдек ёқиб тушди. Кириш пулли бўлганини эшитган Халқ узоқ-узоқ ҳудудлардан ижобий ҳис-туйғу олиш учун йўлга отланган. Кўрасиз, эртага “Пул сити” а йўғе, “Тошкент сити” “пуллар”, эй яна адашиб кетдим, миллионлаб одамлар билан тўлиб тошади.\nЭплолмасакансиз, нима қилардингиз баландга чиқиб олиб, гапиришни. Мақолани ўқигандан сўнг балки бизга ҳам “6 сонияда такси” чақириб қўйгандирсиз. Лекин билиб қўйинг, сиз иккиюзламачисиз! Бугун Халқ юзига очиқчасига оёқ қўйишдан бош тортмадингиз, сизни ҳеч қандай баҳоналарингизни тинглашга тоқат қолмади. Ҳеч қандай адоват ҳам бўлиши мумкин эмас. Ахир, сиздек “бечора”га яқинлашиб бўлармиди?\nНари борса, бир икки шотирларингиз телефон қилиб “мақолани олиб ташланг, илтимос”дан уёғига ўта олишмайди. Хуллас, бизда гап шу: қолганлар нима деётгани қизиқ бўлса, марҳамат!\nTroll.uz: “Тошкент Республикасига Виза қачон жорий қилишаркан? Хабаринглар йўқми?”\n“Чипталар Истиқлол Санъат Саройи кассаларида сотилмоқда дейиш керак эди видеонинг охирида”.\n“Қарасам невигодна экан”.\nTentak Minds: Ташкент сити – пуллик сити.\nҲа, энди Ташкент Сити майдони тадбиркорлик субъектига қарашли деб оладиган бўлсак, ҳар қандай тадбиркорликнинг асосий мақсади фойда олиш.\nҚараса, одам келиб турибди, ким вилоятдан келса, бир бор шу ситига бориб ҳеч бўлмаса расмга тушиб кетмоқда. Демак пул қилса бўлади, қилиш керак.\nМен қойил қолдим, Жаҳонгир ака, газини босинг. Халқ норози бўладими йўқми, бунинг нима фарқи бор, 6 секундлик дунёда пул қилиш керак тамом.\nҲа, яна бир таклиф, Ситига кирган одам совуқдан ҳожатга боргиси келиб қолади, ҳожатхона нархини атиги 2000 сўм қилиб қўйибсизлар, ахир монополия қоидаларига шу ярашадими? Йўқ, албатта, бирдан 10000 сўм қилиш керак, кейин акция эълон қиласиз, кириш 10000, ҳожатхона 10000, иккаласига бирдан чипта сотиб олса, 18000 сўм, 2000 фойда десангиз, одам шунга ҳам хурсанд бўлиб юраверади.\nНью Йоркдаги Марказий парк, йилига 35 000 000 одам бу паркни зиёрат қилади, бу дегани бутун Ўзбекистон аҳолиси бир йилда бу паркни зиёрат қилади. Энди сюрприз: паркка кириш ғирт текин, ҳа, Карл, эшитяпсанми? Теппа-текин. Зато бизда Бунёдкор стадиони бор, гапинг борми?\nЭнди битта аппарат ўйлаб топинглар, ким Ситига келиб кетидан газ чиқарса, жарима ҳисобласин, ахир мусаффо осмон остидаги ҳаво ифлосланмоқда, бунинг бадалини тўлаш керак. Кейин Ситига борсак, кетимизни қисиб юрамиз.\nХушнудбек Худойбердиев ҳам шахсий каналида хабар ўқиш пулли бўлганини ёзганди, аммо ўчирди.\nЎзи “Тошкент сити” Бош вазирнинг 559-сонли қарори асосида қурилган. Қарори lex.uz'да фақат рус тилида чиқяпти, ойлониб кете. Ушбу қарор асосида лойиҳани бунёд этишга солиқ-бож имтиёзлари ва преференциялари берилган. Уни давлат унитар корхонаси қуряпти. Қарорга қарайдиган бўлсак, у ерда унга бир қанча юқоридагидек ҳуқуқлар берилган. Мени қизиқтираётган тарафи – корхона директори қайси асосга кўра нарх белгилаган? Давлат корхонаси директори буйруғига қандай ҳужжат асос бўлолади?\nТузатиш: “Қадрли, азиз ва пули бор халқим…” деб ўқилсин.\n“Тошкент сити”да нархлар ошиши масаласида ҳеч бўлмаса, Юлдуз Усмонова ёки Ҳалимахоним чиқиб тушунтириш берар деган ижобий гумондамиз.\n“Кириш пули – пулсиз” деб ёзилган қоғозлар бўлади. Кейинчалик кириш учун уни сотиб олишингизга тўғри келади, ҳалқум, а йўғе халқим.\nТошкентга душман керак эмас. Барча муаммолар бошида Тошкент эгалари турибди. Тағин эрта-индин Ёшлар форуми бор.\nБолалар ва пенсионерлардан 5 минг сўм, бошқалардан 10 сўм олмоқчи бўлганларнинг бюджет буюртмалари:\nТуркияда қурилганига салкам 800 йил бўлган Румий мақбарасига кириш бепул. Бугун атиги 2 йил олдин қурилган Ташкент cитй эса пуллик бўлибди. Қани одалат?.\n“Тashkent City” га кириш пулик бўлганлигини кўрган чет элик меҳмон….\nУшбу расмлардан 5 та фарқни топинг:\n1-расм: “Tashkent city”га кириш пуллик бўлди.\n2-расм: Ўзбекистонда табақаланиш яққол одатга айланди.\n“Туя тўйди, фил тўйди”\nНомардлар, энди “Тошкент Сити”га киришнинг ўзидан ҳам соққа қиляпсизларми? Уялинглар, очкўзлик сизларни бир кун ўзининг гирдобига олиб кетади. Мен бунга ишонаман…\nҲозирча шу “чиройли сўзлар” етади: Хўш энди қайси виждон билан Халқум эмас Халқим дея оласиз. Билиб қўйинг Халқ сизники ҳам эмас, бошида нима деб ёлғон гапирдингиз-у, бугунга келиб нималар қиляпсиз? Ҳаммасига жавоб берилиши шарт!\n“Tashkent city”да кўришгунча омон бўлинг, ҳа айтганча чипталарни кассадан сотиб олишни унутманг Халқим!\nTeglar:Жаҳонгир Ортиқхўжаев, Тashkent city\nВазир Андижон вилоят соғлиқни сақлаш бошқармасига янги бошлиқ тайинлади


Божхона институти курсантлари томонидан “кўчат экиш” акцияси бўлиб ўтди\nБожхона институти курсантлари томонидан ...\nБугун жонажон юртимизга баҳор ўз тароватини намоён қилиб кириб келди. Шу кунларда ҳар бир кишининг қалбида бунёдкорлик, яратувчанлик жўш уради. Айниқса, Наврўз умумхалқ байрами арафасидаги умумхалқ ҳашарларида дарахт ўтқазиш яхши анъанага айланган.\nБугунги кунда экологик муаммолар сабабли турли касалликлар кўпаяётгани ҳеч кимга сир эмас. Айниқса катта шаҳарларимизда экологик муҳитни барқарорлаштиришнинг енг асосий ечими бу кўплаб боғлар, дарахтзорларни барпо этиш ҳисобланади.\nБожхона институти курсантлари ташаббуси билан жорий йилнинг 10 март куни Ўзбекистон Экологик партияси билан ҳамкорликда Тошкент шаҳар Чилонзор тумани ҳудудида “кўчат экиш” акцияси тадбири ташкил этилди.\nМазкур акция, курсантларни ижтимоий фаоллигини ошириш, юртимизнинг экологик муҳитини барқарорлаштиришга дахлдорлик туйғусини мустаҳкамлаб, жамоат вакиллари ҳамда ёшларга ўрнак бўлишига муҳим восита бўлиб хизмат қилади. Қолаверса, яқин орада биз эккан дарахтлар кўкка бўй чўзиб, юртимиз гўзаллиги ва соф ҳавосини таъминлашга хизмат қиладиган боғ бўлиб шаклланади.


Эълон этилган 48 соатлик оташкесинга қарамай Исроил авиацияси Ливанни бомбалашда давом эттирмоқда.\nБугун Исроил кучлари Ливан жанубидаги Ҳизбуллоҳ позициясига ҳаво зарбалари берди. У ердаги тинч аҳоли ҳужумлар ҳақидаги огоҳлантириш ортидан қишлоқни тарк этган.\nИсроилнинг Ливанга қаратилган уч ҳафталик ҳужумларининг энг даҳшатлиси деб айтилган Кана қишлоғидаги кечаги бомбалашлар оқибатида 56 оддий фуқаро, жумладан 34 бола нобуд бўлган эди.\nИсроил фожеада Ҳизбуллоҳни айблаб, қишлоқ аҳолисини бу ерни ташлаб чиқишга бир неча кун бурун даъват этганини билдирган. Ҳизбуллоҳ эса, даҳшатли қирғин учун қасос олишини айтган.\nАйни пайтда Канадаги кечаги мудхиш бомбалашлар ортидан ўт очишни тўхтатиш ҳақида бир қатор баёнотлар айтилди. Россия Ташқи ишлар вазирлиги Канада 56 нафар тинч фуқаронинг ҳалок бўлишига сабаб бўлган Исроил ҳужумларини халқаро қонунларнинг бузилиши деб атади ва Исроил зудликда ҳарбий ҳаракатларни тўхтатишини кераклигини баён қилди. Франция Бош вазири Доминик де Вилпен ҳам Исроил ва Ливан ўртасидаги можаронинг ҳал бўлиши Исроил бомбалашларининг тўхтатилишига боғлиқ эканини қайд этди..\n“Можарони ҳал этиш учун Исроил ракета зарбаларини, Ливанни бомбардимон қилишини тўхтатиши, Исроил аскарини озод этиш учун сўзлашувларни бошлаши ва Ливаннинг барча худуди марказий хокимият назоратига ўтишини назарда тутувчи 1559 рақамли резолюцияни бажариши керак”, - деди Доминик де Вилпен.\nАйни пайтда Франция Ташқи ишлар вазири Филип Дост-Блази Яқин Шарқ бўхронини ҳал этиш учун Эрон билан мулоқот зарурлигини айтди. Бугун Байрутда Ливан расмийлари билан сўзлашувлар олиб борган Дост-Блазига кўра, Яқин шарқ масаласида Эрон муҳим рол ўйнаши мумкин. Франция Ташқи ишлар вазирининг бугун Байрутда эронлик ҳамкасби Манучеҳр Моттаки билан учрашиши кутилмоқда. Исроил эса Эронни Ҳизбуллоҳни дастаклаётганликда айблаб келади. Исроил Мудофаа вазири Амир Перетз бу ҳақда яна бир бор айтди. Перетз таъбири билан айтганда Эрон Ҳихзбуллоҳнинг "қотиллик амалиётларини" қўллаб қувватламоқда.


Ноябрда инфляция 2 фоизни ташкил этди - 7 Декабря 2017 - Fartuna.Uz\nНоябрда инфляция 2 фоизни ташкил этди - 7 Декабря 2017\nДавлат статистика қўмитаси Ўзбекистон истеъмол секторидаги инфляция тўғрисидаги маълумотларни эълон қилди. Инфляциянинг ойлик кўрсаткичлари мамлакатда илк бор эълон қилинмоқда.\nНоябрда товарлар ва хизматлар учун истеъмол нархлари ўртача 2 фоизга кўтарилди. Жумладан, озиқ-овқат маҳсулотлари 1,5 фоизга, ноозиқ-овқат маҳсулотлари 3,4 фоизга ва хизматлар 0,5 фоизга ошган. Солиштириш учун: 2016 йил ноябрида истеъмол маҳсулотлари 0,8 фоизга кўтарилган.\nМева-сабзавот маҳсулотлари нархлари даражасининг ўзгаришига мавсумий омиллар таъсир этди. Бирмунча сезиларли даражада помидор ва бодринг маҳсулотлари нархлари — 60,6 фоиз ва 54 фоизга, узум — 19,8 фоизга, олма — 14,1 фоизга қимматлашди. Шу билан бирга, сабзи — 17,2 фоизга, пиёз — 13,9 фоизга, карам — 12,9 фоизга ва картошка — 1,1 фоизга арзонлашди.\nШунингдек, тухум — 7,9 фоиз, чой ва кофе — 2,4 фоиз, сарёғ — 2,3 фоиз, буғдой уни — 2,2 фоиз, сут маҳсулотлари — 2,1 фоиз, қандолат маҳсулотлари — 1,9 фоиз, мол гўшти — 1,6 фоиз, қўй гўшти ва гуруч — 1,2 фоиз, ўсимлик мойи — 0,8 фоизга қимматлади. Мош — 5,7 фоиз, ловия — 5,1 фоиз, парранда гўшти — 4,4 фоиз, балиқ — 3,7 фоиз, гречка ва бошқа ёрмалар — 1,4 фоиз ҳамда шакар — 0,4 фоизга арзонлашди.\nБир ой давомида ноозиқ-овқат маҳсулотлари 3,4 фоизга қимматлашган. Ўсиш ўтган йилнинг ноябрига нисбатан юқорироқ бўлди (1,8 фоиз). Ўсишга асосан бензин нархининг кўтарилиши (ўсиш ўртача 39,7 фоиз) билан боғлиқ.\nНоозиқ-овқат маҳсулотларининг бошқа турларида ҳам нархлар ўсиши кузатилди. жумладан дори воситалари — 4,8 фоиз, кийим-кечак — 2,9 фоиз, қурилиш материаллари — 2,6 фоиз, заргарлик буюмлари — 2,4 фоиз, оёқ кийими — 2,2 фоиз, шахсий гигиена товарлари — 2,1 фоиз, ювиш ва тозалаш воситалари — 1,8 фоизга қимматлашди.\nАҳолига пулли хизматларни кўрсатиш соҳасида ноябрь ойида 0,5 фоизлик ўсиш қайд этилди. 2016 йил ноябрида тарифлар 0,4 фоизга ошган эди.\nМазкур соҳада маиший хизматлар тарифларининг 2 фоизга, хорижий тиллар курсларида ўқиш нархининг 2,2 фоизга ўсиши асосий инфляцион омил бўлди.


Бермуд учбурчагида ўзга сайёраликлар кемаси топилдими?\n10.08.2018 19:10 0 3203\nАэронавтика ва фазони тадқиқ қилиш миллий бошқармаси (НАСА) астронавти Даррел Миклос Бермуд учбурчагида топилган эски қолдиқнинг ўзга сайёраликлар кемасига тегишли эканини даъво қилмоқда. Бу ҳақда «Hurriyet» хабар бермоқда.\n«Discovery Channel» телеканали дастурларидан бирида қатнашган Даррел Миклоснинг Бермуд учбурчагида топилган қолдиқ ҳақидаги сўзлари баҳс-мунозараларга сабаб бўлди.\nМиклос топилма минглаб йиллар аввал Ер юзига тушган ўзга сайёраликларнинг кемасига тегишли эканини айтган. Унинг тарафдорлари бўлган геофизиклар ҳам кема қопламаси бўлган маржон камида 5 минг йиллик тарихга эга эканини маълум қилишган.\nМиклос тадқиқотларида НАСАнинг афсонавий астронавти Гордон Купернинг махфий хариталаридан фойдаланган. У топиб олган қолдиқнинг ҳажми иккита футбол майдонига тенг экан.\nБермуд учбурчаги тарихда кўплаб кемалар қабристони бўлган сирли макон сифатида дунёга машҳур.


09:02 26 Апрел 2018\n22:33 09.01.2018 Ҳавола олиш\nЎтган йилнинг декабр ойидан бошлаб, Тошкент шаҳар Ички ишлар Бош бошқармаси ўзининг расмий сайтида маст ҳолатда машина бошқараётганда қўлга тушган ҳайдовчилар фотосуратларини эълон қилишни бошлади\nТОШКЕНТ, 9 янв — Sputnik. Тошкент милицияси маст ҳайдовчиларни ушлашда давом этмоқда. Жумладан, 2018 йилнинг 7 ва 8 январ кунлари йўл-патрул хизмати ходимлари 5,5 та йўл ҳаракати қоидабузарликларига йўл қўйилганлик ҳолатларини аниқладилар.\nШулардан 40 нафари маст ҳолатда машина бошқарганлардир, деб хабар қилади ИИББ матбуот-хизмати.\nТошкент шаҳар ИИББ қоидабузар ҳайдовчиларнинг суратларини эълон қилди\nНатижада, қоидабузарлар суратлари муассаса сайтидаги шармандалар тахтасида эълон қилинди.\nУлар орасида илк маротаба аёллар ҳам киритилди. Булар: 1990 йилда туғилган Ал-Исави Зарима Хасановна, 1978 йилда туғилган Шарипова Саёхат Шоимовна, 1984 йилда туғилган Касимбекова Мариям Джумабаевна ва 1983 йилда туғилган Туляганова Назокат Шавкатовна.\nИИББ матбуот-хизмати хабарига кўра, 8 январ куни транспорт воситаларини ҳужжатсиз бошқарганлик бўйича — 22 та; светофорнинг тақиқловчи чироғига риоя қилмаганлик бўйича — 24 та; ҳаракат давомида уяли телефондан фойдаланиш — 37 та; одам ташиши қоидаларини бузиш — 309 та; тезликни белгиланган меъёридан ошириш — 221 та; бўйсунмаслик — 7; хавфсизлик камарини тақиш қоидаларига бўйсунмаслик бўйича — 1063 та ҳолатлар қайд этилган.\nЖами 65 та транспорт воситалари жарима майдончасига қўйилган.\nҲозирда ушбу йўналишда тадбирларнинг ўтказилиши давом эттирилмоқда.\nЎтган йилнинг декабр ойидан бошлаб, Тошкент шаҳар Ички ишлар Бош бошқармаси ўзининг расмий сайтида маст ҳолатда машина бошқараётганда қўлга тушган ҳайдовчилар фотосуратларини эълон қилишни бошлади. Ҳукумат шу тариқа йўл қоидаларини бузаётган ҳайдовчиларга қарши курашмоқчи.


Эҳтиёт бўлинг! 14-15 май кунлари Ўзбекистонда кучли шамол кузатилиши айтилди » Ўзбекистон янгиликлари – Zamin.uz\n11-05-2016 | 15:12\nZAMIN.UZ / Узбекистон / 11 Май 2016 года2 027\nЭҳтиёт бўлинг! 14-15 май кунлари Ўзбекистонда кучли шамол кузатилиши айтилди\nБаъзи ҳудудларда ёмғир ёғиши мумкин. Шарқий шамол йўналишини ўзгартириб, ғарбдан 7-12 м/с тезликда эсади. Момақалдироқ вақтида шамол тезлиги 17-22 м/с гача кучайиши мумкин.Аввалроқ, 8 майдан 9 майга ўтар кечаси Тошкентда кучли шамол ва момақалдироқ оқибатида кўплаб дарахтлар автомобиллар устига ағдарилган ҳақида хабар берган эдик. Бундай ҳолат яна кузатилиши мумкин. Гидрометрология хизмат марказига асосланиб "Qalampir.uz" хабар беришларича, 14-15 май кунлари Қорақалпоғистон Республикаси, Хоразм, Бухоро, Навоий, Тошкент, Жиззах, Сирдарё, Самарқанд, Қашқадарё, Сурхондарё вилоятларида ҳаво ҳарорати ўзгариб туради. Баъзи ҳудудларда ёмғир ёғиши мумкин. Шарқий шамол йўналишини ўзгартириб, ғарбдан 7-12 м/с тезликда эсади. Момақалдироқ вақтида шамол тезлиги 17-22 м/с гача кучайиши мумкин. Андижон, Наманган, Фарғона вилоятлари ва республикамизнинг тоғли ҳудудларида ҳам ёмғир ёғиши кутилмоқда. Шарқий шамол йўналишини ўзгартириб, ғарбдан 7-12 м/с тезликда эсади. Момақалдироқ вақтида шамол тезлиги 15-20 м/с гача кучайиши мумкин. 14-15 май кунлари республикамиз бўйича ҳаво ҳарорати ўртача 25-30 даража иссиқ бўлиши кутимоқда.\nЎқишни тавсия қиламиз Гидрометеорология маркази Ўзбекистонда навбатдаги кучли шамол қачон кузатилишини маълум қилди


шантаж - xabar.uz\nСамарқанд вилояти ҳудудида икки ҳолатда шармандали суратларни интернетда тарқатиб юбориш билан қўрқитиб, фуқаролардан пул талаб қилган шахслар қўлга олинди.\nТошкентда аёл кишини «шантаж» қилиб, 50 минг доллар талаб қилган эркак қўлга олинди\nАёл ҳам анойи эмас. Товламачининг талабига гўёки розилик билдиргач...\n«Ишқий саҳна» тасвирини 1 млрд. сўмга баҳолаган товламачи ушланди\nАгар йил бошида 500 млн. сўмга сотган бино-иншоотини 1 млрд. сўмга қайта сотиб олмаса, тасвирларни интернетда тарқатиш билан қўрқитади.\nТошкентда эрига хиёнат қилгани ҳақида миш-миш тарқатиш билан аёл кишини қўрқитиб, ундан пул талаб қилган шахс қўлга олинди.\nБухоролик йигитни интим видео билан шантаж қилиб, «Lacetti Gentra» талаб қилган қиз қўлга олинди\nУлар жабрланувчини Бухоро шаҳридаги «Ситора-Автосавдо» МЧЖ филиалида З.Ж номига «Lacetti Gentra» сотиб олиш тўғрисидаги шартномани расмийлаштиришга кўндириб, машина учун 128.679.875 сўм миқдордаги пулларни банкка топширтираётган вақтда ушланган.


Тил миллатни ғурури\nЎзбек тили XI асрдан мустақил тил сифатида шакллана бошлаган ва XIX асрда умумий халк Ўзбек адабий тили вужудга келган. Ўзбек тили бизнинг Ўзбек миллатимизни ватанимизни, жонажон Ўзбекистонимизни кўрки, ифтихори, бойлиги ва шу жумладан она тилимиздир. Биз шундай Ўзбек тилимизнинг борлигидан қанчалик фахирлансак хам оздир чунки Ўзбек тилимизнинг пайдо бўлиши жуда узоқ йиларга бориб тақалади.\nЎзбек адабий тилининг ривожланишда Алишер Навойининг хизмати жуда катта Навойий ўзининг бадий ва илмий асарларда Ўзбек тили бой тиллардан бири эканлигини амалий исботлаб: назарий асослаб берган. Алишер Навоий Ўзбек тилида ажойиб бадий асарлар ёзган.\nТил масалаларида бошланган «Мухокамат – уллуғатайн» номи умумий асарлар ёзган.\nБизнинг Ўзбек тилимиз 1989 йили 21 октиябирда « Давлат тили » деб эьлон қилинган. Бизнинг давлат тилимиз яни , Ўзбек тилимиз асирлар оша ўзининг нуфузини хеч қачон йуқотмайди чунки Ўзбек тилимизда нафақат Ўзбеклар, балки бошка милат халклари хам фойдаланишади.\nСен тилни шарафла , ел учун номус бил,\nТарихни тавоф айла , буюк қомус бил.\nБу кухна дунёни сен китоб билма фақат,\nЙуларни ёритгувчи гузал фонус бил.\nХа, биз тилимизни шарафлаб уни кукларга кўтариб мукамал ўрганишимиз даркор. Чунки биз келажак авлодга бизнинг Алишер Навойидек буюк боболаримиз биз ёшларни ўргансин, хунарли бўлсин, деб курашганлар.\nХар тилни билув эмди бани одамжондир,\nТил вастаю , рабита-ю оламиёндир,\nГайри тилни сайир этинг билгани ёшлар,\nКим илму хунарлар ривожи андин аёндир,\nЛозимсиз-а хар тилни билув она тилдек .\nБилмока ани гайрат этинг фойдайий кундир,\nИлми фан уйига юборингиз болангизни,\nАнда уқиганлар бори яктайий замондир.\nҚуйдаги газал Аваз Ўтар қаламига мансубдир. Шоир газалида ёшларга билимли булинг хунар танланг, тил ўрганинг, билимли инсон хеч ачон хор булмайди, сизлар нафқат ўзингизни тилингизни , баллки бошка тилларни хам худи она тилингиздек урганинг дейди.\nМухтарам пириздентимиз хам биз ёшларга жуда катта эьтибор бердилар. Ёшларга ишонч, умид билан билим олишга шаройитлар яратиб бердилар.\nШахрихон туман “Сарой” жоме масжиди имом-хатиби : Жабарали Умаров\n/ Тил миллатни ғурури


Фотожамланма: Трамп Саудия Арабистонида қандай кутиб олинди\n22:02 / 20.05.2017\nАҚШ президенти Дональд Трамп ўзининг илк хорижий сафари давомида Саудия Арабистонига ташриф буюрди. Ташриф Яқин Шарқда Саудия Арабистони ва АҚШнинг террорчиликка қарши курашида кучли ҳамкорлик қуришга йўналтирилган.\nСаудия Арабистонига Трамп билан бирга унинг рафиқаси Меланья Трамп, қизи Иванка Трамп ва унинг турмуш ўртоғи Жаред Кушнер келди. Трампни қирол Салмон бин Абдулазиз Ол Сауднинг шахсан ўзи кутиб олди.\nТрамп ўзининг илк сафари учун аҳолисининг аксарияти мусулмонлардан иборат бўлган давлатни танлаган биринчи АҚШ президенти бўлди. Associated Press ахборот агентлигининг маълум қилишича, Трамп шу тариқа мусулмонларга нисбатан айтган танқидий сўзларига қарамасдан, бу минтақага ҳурмат билан қарашини кўрсатмоқчи бўлган.\nТрамп Саудия Арабистонига ташрифи давомида ушбу мамлакатнинг пойтахти Ар-Риёдда икки кун ўтказади, сўнгра Исроилга жўнайди. У сафари давомида шунингдек Ватиканда Рим папаси Франциск билан учрашади, Брюсселда НАТО саммитида ва Сицилияда "катта еттилик" учрашувида иштирок этади.\nСуратлар манбаси:Jonathan Ernst/REUTERS\nДональд Трамп Саудия Арабистони АҚШ президенти


ОЛИМЛАР ЯНГИ АНТИҚА САЙЁРА АНИҚЛАШДИ » Фаровон юрт\nKELT-11b деб номланган сайёра Ердан 320 ёруғлик йилига тенг узоқликда жойлашган. У ўлчами бўйича Юпитердан 40 фоизга каттароқ, бироқ ундан 5 марта енгилроқ. Бундан ташқари, экзосайёра жуда зич атмосферага эга.\nТаъкидланишича, сайёра олимлар Қуёшнинг кекса муқобили ҳисобланувчи HD 93 396 юлдузи ортидан кузатишаётганда транзит усули билан аниқланган.\nАстрономларнинг фикрича, сайёра 100 млн йилдан кейин ўзи айланадиган юлдузнинг ташқи қатламлари томондан ютилади. Бироқ олимлар бунгача сайёранинг таркибини ўрганиб, унинг енгиллиги сирини фош қилишмоқчи.\nAdmin. Жойлаштирган санаси: 18-05-2017, 15:21\nАсосий сахифа » Қизиқарли маълумотлар » ОЛИМЛАР ЯНГИ АНТИҚА САЙЁРА АНИҚЛАШДИ


ЎзА - “Бизнес юритиш” ҳисоботи методологияси қонунларда акс эттирилади\n“Бизнес юритиш” ҳисоботи методологияси қонунларда акс эттирилади\nОлий Мажлис Сенати ялпи мажлисида сенаторлар “Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида”ги қонунни кўриб чиқди.\nҚонун билан “Қимматли қоғозлар бозори тўғрисида”ги, Уй-жой, Ер, Шаҳарсозлик кодексларига ва бир қатор бошқа қонунларга ўзгартишлар киритилмоқда.\nМасалан, “Қимматли қоғозлар бозори тўғрисида”ги қонунга амалдаги тартиб доирасидан ташқарида “халқаро облигациялар” тушунчаси киритилмоқда. Вазирлар Маҳкамаси қимматли қоғозларни жойлаштириш ва муомалага киритиш квоталари ва тартибини белгилайди.\nСўзга чиққан сенаторлар кейинги йилларда республикада кўрилган чора-тадбирлар туфайли Жаҳон банки ва Халқаро молия корпорациясининг “Бизнес юритиш” рейтингида Ўзбекистон кўрсаткичи икки баравар яхшиланганини қайд этди.\nБироқ, соҳанинг ҳуқуқий асосларини янада такомиллаштириш вазифаси ҳали ҳам долзарблигича қолмоқда. Қонунда қулай бизнес муҳитини шакллантиришга қаратилган “Бизнес юритиш” ҳисоботи методологияси талабларини қонун ҳужжатларига киритиш назарда тутилган.\nЯлпи мажлисда ушбу қонун тадбиркорлик фаолиятини юритиш учун қулай шароит яратишнинг ҳуқуқий асосини мустаҳкамлаш имконини бериши алоҳида таъкидланди.


қотиллик - xabar.uz\nРоссияга алоқадор ҳарбийлар 2019 йилдан буён Марказий Африка Республикасида (МАР) ноқонуний қатллар ва зўравонликларни амалга оширган, деб хабар беради Human Rights Watch халқаро инсон ҳуқуқлари ташкилоти.\nБугун, 2022 йил 5 май куни Қашқадарё вилоят судида 26 нафар судланувчига нисбатан жиноят ишини кўриб чиқиш бўйича суд жараёни ниҳоясига етди ва суд ҳукми эълон қилинди.\nУч нафар чўпон спиртли ичимлик истеъмол қилиб ўзаро жанжаллашади, улардан бири икки шеригини ўлдиради ва воқеа жойидан қочиб кетади.\nСурхондарёда эр аёли ва қайнонаси жонига қасд қилди\n2022 йилнинг 6 апрель куни Сурхондарё вилояти Шўрчи туманида аёл ва унинг қизи жасадлари яшаш уйи хонасидан қотиллик аломатлари билан топилди.\nШўрчида даҳшатли қотиллик: гумондор Россияга қочиб кетган\nҲозир гумондорни Ўзбекистонга қайтариш чоралари кўрилмоқда.\nПастдарғомда она ва бола ўз уйида ўлдириб кетилди\nИжтимоий тармоқларда тарқалган Самарқанд вилоятининг Пастдарғом туманида она ва унинг қизи ўз яшаш уйида ўлдириб кетилганига оид хабарларга ойдинлик киритилди.\n«Asalhoney»нинг қотиллигида гумондор ушланди\nИжтимоий тармоқларда «Asalhoney» номи билан танилган Асал Хўжаева ўз уйида ўлдириб кетилганлиги ҳақида хабар берилганди.\nПўлат Бобожонов қотиллик жиноятларига оид оғриқли фактни келтирди\n2021 йилда содир этилган жиноятлар умумий сони 84 100 тани ташкил этиб, ҳар 100 минг аҳолига ўртача 321,4 тадан тўғри келган.\nИкки қўшни жанжали фожиали якун топди\nҲозирда мазкур ҳолат юзасидан дастлабки тергов харакатлари олиб борилмоқда.\nТошкентдаги қотиллик 19 йил ўтиб очилди (видео)\nЖиноят 2003 йил 10 январда содир этилган. Учтепа туманига қарашли кўпқаватли уйларнинг бирида ёлғиз ўзи яшовчи рус миллатига мансуб аёлнинг мурдаси, тан жароҳатлари билан қонга беланган ва бошига целофан пакет кийгизиб кетилган ҳолда топилган.


АҚШ Россияга қарши санкция қўллаш нияти йўқлигини эълон қилди | Qalampir.uz\nАҚШ Россияга қарши санкция қўллаш нияти йўқлигини эълон қилди\nОлам\t08 Май 12:03 4615\nҚўшма Штатлар Россияга қарши янги санкцияларни жорий этишни истамайди, аммо агар бундай қадам асосли бўлса, ушбу ҳуқуқни ўзида сақлаб қолади. Бу ҳақда Оқ уй вакили Жен Псаки махсус брифингда айтиб ўтди.\n“Биз санкцияларимизни эълон қилганимизда [апрелда] биз иложи борича санкция қўлламасликка ҳаракат қилгандик. Ҳеч ким бу масалани шу даражага етказишни хоҳламайди, аммо агар унинг асосли эканига қарор қилсак, биз ушбу ҳуқуқни ўзимизда сақлаб қоламиз”, дейди у.\nПсакининг сўзларига кўра, Вашингтон “[Россия билан] узоқ муддатли истиқболда янада барқарор муносабатларга ўтишни” истайди. Бироқ, Қўшма Штатлар “миллий манфаатларни ҳимоя қилишни давом эттиради ва Россия ҳокимиятининг АҚШ суверенитетига путур етказишга қаратилган ҳаракатларига жавобан чоралар кўради”.\nМаълумот учун, АҚШ Россияга қарши турли чекловлар ўрнатди, улар 32 нафар жисмоний шахс ва ташкилотларга, шу билан бир қаторда Россия давлат облигациялари харидига таъсир ўтказди. Бундан ташқари, мамлакатдан 10 нафар рус дипломати чиқариб юборилди.\nБу вазиятдан сўнг, Россия Ташқи ишлар вазирлиги АҚШнинг санкциялари икки давлат халқи манфаатлари учун хизмат қилмаслигини билдирди. Жавоб тариқасида Россия Американинг ўнлаб дипломатларига мамлакатни тарк этишни таклиф қилди. Қисқа муддатли дипломатик вазифалар орқали келувчи АҚШ дипломатларининг ташрифи ва мамлакат бўйлаб ҳаракатланиши тақиқланди, назоратдаги бир қанча Америка фондлари фаолияти тугатилди.\nЭслатиб ўтамиз, Россия Федерациясининг АҚШдаги элчиси Анатолий Антонов март ойида музокаралар учун Москвага таклиф қилинганди.\nҚайд этилишича, Президент Жо Байден Путиннинг АҚШ сайловларига аралашгани учун “жавоб бериши”ни таъкидлаганидан сўнг, Россия Қўшма Штатлар билан кейинги муносабатни белгилаб олмоқчи бўлган.\nАҚШ Россия Санкция\n03 Декабрь 14:30 61144\n03 Декабрь 15:41 45336\n03 Декабрь 20:24 41252\n03 Декабрь 17:49 34654\n04 Декабрь 11:13 28193


Жўрабек Каримов Грецияда иккинчи ракеткага қарши кортга чиқди / Olamsport.com\nЖўрабек Каримов Грецияда иккинчи ракеткага қарши кортга чиқди\nТеглар : Жўрабек КаримовТеннисГреция\nГрециянинг Ираклион шаҳрида теннис бўйича эркаклар ўртасида "Фьючерс" турнири давом этмоқда.\nМукофот жамғармаси 15 000 АҚШ долларини ташкил этувчи мусобақада истеъдодли теннисчимиз Жўрабек Каримов ҳам ўз омадини синаб кўряпти. Илк даврада исроиллик Жордан Хассонни 6:4, 6:3 ҳисобида мағлуб этган ҳамюртимиз бундан бир неча дақиқа аввал иккинчи босқич учрашувида кортга чиқди.\nКаримовнинг рақиби турнирнинг иккинчи ракеткаси, ATP рейтингида 472-поғонани банд этиб турган исроиллик Йшай Олиел бўлди. Икки соату 17 дақиқа давом этган учрашувда 19 ёшли Олиел 1:6, 6:3, 6:4 ҳисобида ғалаба қозониб, чорак финалга йўл олди. 21 ёшли Жўрабек эса рейтингда 629-ўринни эгаллаб турибди.


Модани тақиқлаш керакми? » Ўзбекистон янгиликлари – Zamin.uz\nБугунги кунда турли мамлакатларда пайдо бўлаётган ҳар қандай либослар, костюмлар тез орада дунё миқёсида урфга айланяпти. Бунинг сабаби нимада? Бунинг иккита сабаби бор. Биринчиси, урфга айланаётган костюмни тарғиб қилувчи воситаларнинг ҳозирги пайтда кучли тараққий этгани, яъни сунъий йўлдошлар, оммавий ахборот воситалари, интернет орқали жаҳонда пайдо бўлаётган кийиниш янгиликлари ҳақида ахборотга эга бўлиш.\nИккинчиси, ҳозирги пайтда эркинликка интилиш ҳамда маданиятларнинг ўзаро яқинлашув жараёни билан боғлиқ. Муаммолар умумийлашмоқда. Бу ҳодиса ўз навбатида маданиятга ҳам таъсир қилмай қолмайди. Масалан, Бразилияда пайдо бўлган кийиниш ғарбда ҳам, шарқда ҳам бир хил қабул қилиняпти.\nБугунги ёшларимиз жуда қизиқувчан, янгиликка ўч. Улар ҳар бир воқеа-ҳодисани эътиборсиз қолдирмайдилар. Айниқса, дунёда пайдо бўлаётган модалар ҳамиша уларнинг диққат марказида.\nХўш, аслида ҳам “мода” ёшларимизни бузяптими? Уларнинг миллий анъаналаримизга хос кийинишларига нима тўсқинлик қиляпти? Ёки модани тақиқлаш керакми? Умуман, мода тушунчаси нима? Уларнинг ташаббускорлари ким?\nКийиниш маданияти ўзгариши ёки бузилишига фақат янгиликка ўч ёшлар сабабчими? Мазкур муаммога ойдинлик киритиш мақсадида фикр-мулоҳазаларимизни айтиб ўтсак.\nВақт ўтиб, фақат либосларгина эмас, шу билан бирга бош кийим, поябзал, зеб-у зийнатлар, соч турмаклаш, пардоз қилиш — ҳаммаси биргаликда костюм ансамблига айланди. Ана шу костюмлар бугунги кунда маълум шахслар, ижодкорлар, яъни моделерлар, либос дизайнерлари томонидан яратилади. Бу костюмлар ҳам ижод маҳсули ҳисобланади.\nҲозирги пайтда либослар саноати билан шуғулланувчи “Кристиан Диор”, “Версаче”, “Пол Маккарти”, “Шанел” компанияларининг маҳсулотлари дунё бозорида энг юқори ўринларни эгаллайди. Уни урфга, одатда эл назарига тушган кишилар, яъни кийим намойиш қиладиган манекенлар, машҳур артистлар, қўшиқчилар, спортчилар олиб кирадилар. Бошқалар, айниқса, шундай кишиларнинг ихлосмандлари ўз-ўзидан уларга эргашадилар. Қарабсизки, ўша кийим русуми кўчага чиқади.\nМодани иккига бўлиш мумкин. Биринчиси, тор доирада, яъни маҳалла, қишлоқ, шаҳар миқёсида ҳамда иккинчиси, кенг доирада мамлакат, дунё миқёсидаги модалар. Тор доирадаги либосларда миллий ўзига хослик устун бўлади. Кенг доирада, яъни бутун дунёда урф бўлган кийиниш маълум мамлакатда пайдо қилинса-да, унга бошқа мамлакатларнинг таъсири ҳам бўлади.\nҚайд этиш керакки, модаларнинг ривожланиши ва тарқалиш даражаси баланд. Энг қизиғи, модалар бир мамлакатдан иккинчисига эмас, балки бир пайтнинг ўзида дунёга тарқаляпти. Бу албатта, цивилизациянинг натижасидир. Аммо цивилизациянинг таъсирига кўр-кўрона тушиб қолмаслик керак. Балки уни қабул қилишда ҳам дид, фаҳм-фаросат ва билим зарурдир.\nЁшларимиз кийган кийимлари уларнинг муомаласи, юриш-туриши, хатти-ҳаракатлари, ўзини тутиши, оғизларидан чиқаётган сўзларига ҳам таъсир этмай қолмайди. Натижада, баъзан ноўрин сўзлар, хатти-ҳаракатлар жамоатчилик орасида норозилик кайфиятини уйғотади. Ҳар бир шахс оилада камол топади. Унинг атрофида тергайдиган ота-онаси, буви-бобоси, амма-холаси бор. Аммо баъзан улар ўзлари ўртоқларидан қолмасин, деб қизларига тор шим, калта юбка ёки елкаси, қорни очиқ кийимларни кийишга изн бераётган экан, демак, бу борада фақат ёшларни айблаш адолатдан эмас. Қолаверса, маълум маънода оиладаги, мактабдаги муҳит ҳам бунга сабабчи. Айнан оиланинг ўзи шундай кийимларни кийишни, “замонавий” бўлишни талаб қилиши афсусланарлидир.\n“Мода”да кийинишга қарши бўлганлар жон куйдириб бундай ҳолатга чек қўйиш, ўқув муассасаларида тақиқлаш лозимлигини куйиниб айтадилар. Модани тақиқлаш мумкинми? Инсон табиатида тақиқланган нарсага қизиқиш кучли бўлади. Ота-онаси тақиқласа ҳам бола аввал шуни қилиб кўради. Ёмон томонига гувоҳ бўлгач, бу ишдан ўзини тортади.\nМан қилишдан кўра ёшларга тушунтириш, уларнинг диди, фаҳм-фаросатини тарбиялаш кўпроқ ижобий натижалар бермайдими? Шундан кейингина танлаш ҳуқуқини ёшларнинг ўзларига қўйиш керакдир, балки. Муҳими, бу борада ота-оналар ҳам фарзандларини тушуниб, ўзларини уларнинг ўринларига бир зум қўйиб кўрсалар, ёмон бўлмасди. Тўғри, инкор қилмаймиз, меъёр бузилган. Шу маънода, миллий либосларимиз ноёб намуна сифатида фақат маълум бир давраларда, айтайлик, байрамлар, тўйларда кийилади. Шунда ҳам замонавий тус берган ҳолда, албатта. Айниқса, бу пойтахтда жуда билинади. Вилоятлар, туманлар, қишлоқлар нисбатан кичкина ҳудуд бўлганлиги, ҳамма бир-бирини танигани боис, одамлар ҳар ҳолда андиша қиладилар. Ёшликнинг ўзи гўзал. Бугунги ёшларимизнинг ғарб модасига муккасидан кетаётгани, улар миллий кийиниш анъаналарини унутдилар, дегани эмас.\nЎзбегимизнинг миллий ифтихори бўлган атласга ҳамиша эътибор катта. У бизда ҳеч урфдан тушмайди. Шу билан бирга яқин-яқингача унутилган адрас, банорас, беқасам матолар яна урфга киряпти. Бу қувончли ҳол, албатта. Ҳозирда бу матога қизиқиш ортди. Замонавийлик ҳамда миллий уйғунлик акс этган андозаларда тикилган либослар қизларимиз ҳуснига яна ҳам кўркамлик бахш этади. Бу матоларни фақат тўю тантаналарда эмас, иш шароитлари учун ҳам мослаштириш ниятида мутахассисларимиз изланмоқдалар. Уларнинг намуналари ёшларимизнинг эгнида пайдо бўлганлиги ҳали бу борада янги-янги миллий либос русумлари яратилишига умид уйғотади.\nФақат модада кийиниш замонавийликни билдирмайди. Замонавийлик аввало инсоннинг ички ва ташқи дунёсини замонга уйғунлаштириш демакдир. Шу маънода ҳар бир костюм, либоснинг ўз мазмуни бор. Унинг тўғри танланиши, атрофдагилар томонидан илиқ қабул қилиниши ҳам урфни белгилайди. Шу билан бирга кишининг кайфияти, қандай иш билан шуғулланишида ҳам костюм кийишнинг ўрни бор. Шу ўринда миллий меъёр масаласига тўхталмоқ жоиз, деб ўйлаймиз. Барча ривожланган давлатларда оиладан ташқари мактабда, ўқув юртларида инсоннинг турли давраларда ўзини тутиши, муомаласи, буюмларнинг ишлатилиши, ўзи учун муносиб кийимни танлаш борасида махсус билимлар берилади.\nБизда бундай билимлар мактабларда “Одобнома”, “Оила психологияси”, олий ўқув юртларида “Этика”, “Эстетика” сингари фанларда умумий ўргатилади. Ваҳоланки, бу фанларни ҳар бирининг ўз вазифаси бор. Айтмоқчи бўлганимиз, ёшларнинг модага ружу қўйиши, очиқ-сочиқ кийинишини фақат танқид қилиш, ёмонлаш билан чекланиб қолмай, унинг олдини олиш чораларини, яхши томонга ўзгартириш йўлларини излаш лозим.\nҲар кимнинг келбатига яраша диди, фаҳм-фаросати ҳам бор. Энг зарури, ана шу дидни, фаҳм-фаросатни тўғри тарбиялай билиш кишини безайди, янада хушсурат қилиб кўрсатади. Тарбиялайдиган эса, жамоатчилик, яъни сиз-у биз — барчамиз.\nРеспублика дизайн коллежи ўқитувчиси.\nМанба: Xalq so’zi\nЯнгиликлар » Маданият » Модани тақиқлаш керакми?\n00:17 “Alhijrah” телеканалида Ўзбекистон ҳақида кўрсатув намойиш этилди (фото)


Бугун 21-май 10:21\nҚўшилган вақти: 22.01.2019, 23:15\nUzcard карта эгаларини Uzcard бренди ишлатилган кибержиноят рўйхатга олингани ҳақида огоҳлантирди. Бу ҳақда компания матбуот хизмати хабар берди.\nҚайд этилишича, номаълум шахслар томонидан uzcard.uz расмий сайтининг интерфейси нусхаланиб, Uzcard тўлов тизими номидан WEBSUM билан ҳамкорликда акция ташкил этилгани рўйхатга олинган.\nРекламада тақдим этилган маълумотга биноан, ушбу тадбирда қатнашган иштирокчилар ўз карта рақамларини киритиб, пул миқдори ўтказиш эвазига ушбу юборилган маблағдан маълум миқдорда фоизларга эга бўлиши назарда тутилган.\nUzcard расмий хабарига кўра, ушбу акция Uzcard банклараро тўлов тизими томонидан ташкиллаштирилмаган. Ҳозирда компания томонидан ушбу қаллоблик ҳодисаси юзасидан тергов ишлари бошланган бўлиб, яқин кунларда унинг натижалари борасида хабарлар берилади.\n“Огоҳ бўлинг! Текширилмаган номаълум интернет воситаларга ўз маблағларингизни ишониб топширманг. Доменларнинг номланишига алоҳида эътиборингизни қаратинг! Бизнинг расмий доменимиз uzcard.uz. Жумладан, домен номида бирон бир ҳарфнинг ўзгартирилгани унинг ҳақиқий эмаслигидан далолат беради: uzcard.org, uzcard.com, uzcard.info. Компаниямизга тегишли муҳим хабар, энг сўнгги янгилик ва акцияларга тегишли тафсилотларни uzcard.uz расмий сайтимиз ҳамда ижтимоий тармоқлар орқали кузатиб боришингиз мумкин”, - дейилади хабарда.\n» Статистика : 987 (0/987)


Қозоқ тилини ўрганиш осон бўлди - Номадлар,Турклар,Қозоқ одатлари ва анъаналари,Қозоғистон табиати\n#қозоқ тили #Британия #Лондон #курс #онлайн\nАсосларга қайтиш. Буюк Британияда яшаётган қозоқлар она тили, миллий анъана ва маданиятни фаол ўрганаяпти. "Ўтандастар" жамғармаси ташкил қилган курслар пандемия туфайли онлайн шаклда ўтяпти. Бугунги кунда уларда 60 данортиқ одам қатнашяпти.\nЛаззат Бисенбаева, ўқитувчи:\n- Бу курс фақат Англиядаги эмас, бутун дунёдаги қозоқларни бирлаштиради. Айни даврда курсимиз тингловчиси бўлиш истагидагилар Монголия, Ўзбекистон, Озарбайжонда бор, асосан Туркияда кўп.\nТингловчилардан бири – Британия қозоқлари ҳамжамияти раиси Абдисалим Саваш. Улуғ Ватан уруши йилларида унинг ота-онаси Олтой ўлкасидан Туркияга кўчиб кетган. 25 ёшга тўлганида ўзи Буюк Британияга кетган. Олтмиш ёшга тўлган оқсоқолнинг 5 фарзанди бор. У оиласи билан биргаликда она тилини чуқур ўрганишга киришди.\nАбдисалим Саваш, Буюк британия қозоқлари ҳамжамияти раиси:\n- Ота-онамиз ўз тилимизни унутмаслигимиз кераклигини ҳамиша таъкидлаб келган. Бз бу тилда гапирамиз, лекин мукаммал биламиз, дея олмайман. Шунинг учун бундай курслар биз учун жуда муҳим. Пандемия тугагач, биз дам олиш кунлари ёшларни тўплаш, миллий маданият таништириш, аждодлар узвийлигини таъминлаш ниятидамиз.\nДаулет Есеналиев, нефть компанияси ходими:\n- Асли Арис шаҳриданман. 2010 йилдан буён Лондондаман. Рафиқам билан нефть-газ соҳасида ишлайман. Ўзаро қозоқ тилида гаплашишга интиламиз. Чунки ҳамма бошқа тилда гаплашадиган инглизтилли муҳитда мунтазам қоларканмиз, она тилимизни аста-секин унута бошлашимиз мумкин.\nБуб Британия қозоқлари ҳамжамияти аъзолари туз кунларда дўмбира чалишни ўргатувчи курсларда ўқиш ниятида. Бунинг учун ҳам онлайн машғулотлар ьашкил қилинади. Шу тариқа улар Ватанга боғлиқ эканлигини ҳис этишади. Зеро, Ватан соғинчи ҳар бирининг юрагида мавжуд.\nҚимматли қоғозлар бозорида савдо ҳажми 43 фоизга ортди


Белорус қалби ўзбек учун очиқ – Yoshlar ovozi\n09.08.2018 Yoshlar ovozi\n7-8 август кунлари Тошкентда “Ўзбек мумтоз ва замонавий адабиётини халқаро миқёсда ўрганиш ва тарғиб қилишнинг долзарб масалалари” мавзуидаги халқаро конференция бўлиб ўтди. Ушбу нуфузли анжуманда хорижда ўзбек адабиётини ўрганиш ва тарғиб этиш масалалари муҳокама қилинди. Шу ўринда Ўзбекистон ва Беларусни боғловчи адабий дўстликнинг баъзи бир лавҳаларини тилга олишни хоҳлардим.\nТарих ўтмишда қолдирилган изларни ҳеч қачон унутмайди. Тарих ҳамиша очиқ ва ойдин, у авлодларга ўтган замон ҳақида эслатиш учунгина эмас, балки қандай ўй ва фикрлар, тасаввурлар билан эртанги кунни қуришни ўргатиш учун ҳам ўзидан кейин доимо хотиралар қолдиради. Ортга назар солсак, Ўзбекистон ва Беларусни боғлаб турган кўплаб ришталар бўлганини кўрамиз. Бундай яқинлик адабий алоқаларимизда ҳам намоён бўлади.\n1930-йиллардаёқ Беларусь халқ ўланчиси Янка Купаланинг номи ўзбек китобхонига маълум эди. 1932 йилда Ўзбекистонда меҳмон бўлган ёзувчиларимиз — Петро Глебка, Илларион Барашка, Микола Хведорович маҳаллий ижодкорларга Янка Купала ижоди ҳақида сўзлаб берган. 1942 йилда республика матбуотида шоирнинг асарларидан қилинган илк таржималар босилди. “Қизил Ўзбекистон” газетаси Янка Купаланинг “Белорус партизанларига” номли машҳур шеърини чоп этди.\nЯнка Купала вафот этганидан кейин – 1943 йил 27 июнда Беларусь Фанлар академияси Ўзбекистон Ёзувчилар уюшмасининг бевосита иштирокида Беларусь халқ ўланчисининг ижодига бағишланган илмий анжуман ўтказди. Унда беларус адабиётшуноси, шоир ва таржимон Степан Лиходиевский маъруза қилди. Қайд этиш керакки, олим кўп йиллар давомида Ўзбекистонда яшаб, ўзбек адабиётининг кўпгина намуналарини рус ва белорус тилларига таржима қилган. Иккинчи жаҳон уруши пайтида эса, Тошкент олим учун қадрдон шаҳарга айланди. Шу ерда унинг китоблари чоп этилди.\nЯна бироз ортга назар ташлаб, 1932 йилда белорус ёзувчиларининг Ўзбекистонга сафари ҳақида тўхталмоқчиман. Ўшанда П.Глебко, И.Барашко, М.Хведорович Тошкент, Бухоро, Самарқанд, Фарғона, Қўқон шаҳарларида бўлиб, халқ ҳаёти билан танишганди. Микола Хведорович “Ўзбекистонга” номли шеърида ўзбек пахтакорларининг меҳнатига тасанно айтгани ҳам бор гап.\n1930-йилларда Москва, Ленинград, Смоленск шаҳарлари ҳамда Украинада бўлгани каби Ўзбекистонда ҳам белорус адабиёти кечалари ўтказилган. Тадбирнинг бирида қатнашган белорус шоири Андрей Александрович кейинчалик шундай ёзади: “…Биз ўз асарларимиз қаторида қардош халқлар шеъриятидан қилган таржималаримизни ўқидик… Бундай учрашувлар ўзаро ижодий муносабатлар ўрнатишга кўмак беради, қардошлик туйғулари ва халқлар дўстлигини мустаҳкамлайди”.\nКўп ўтмай ўзбек шоири Уйғун Минскка меҳмон бўлиб келди. 1936 йилда у Совет ёзувчилар уюшмаси бошқаруви пленумининг шеъриятга бағишланган кенгайтирилган йиғилишида қатнашиб, Якуб Колас билан танишади. Орадан йиллар ўтиб, Уйғун Якуб Колас ижодидан кўп нарсаларни ўрганганини айтган.\nЯкуб Коласнинг Ўзбекистондаги ҳаёти алоҳида мавзу. Агар бу ҳақда гап очилса, кўплаб газета, журнал ва нашриётлар, Ўзбекистон Ёзувчилар уюшмаси, шоир яшаган уй, уруш пайтида дўст тутинган ўзбек шоир ва ёзувчиларининг исм-шарифларини бирма-бир ёдга олишга тўғри келади. Якуб Колас Тошкент, Ўзбекистонга бағишлаб кўпгина шеърлар ёзгани бежиз эмас.\nБелорус ёзувчи ва таржимонлари ўзбек адабиётини қизиқиш билан ўрганиб, Шарқ ўлкасининг бой тарихи ҳамда бугунидан ҳикоя қилувчи асарларни белорус ўқувчиларига етказишга ҳаракат қилди. 1946 йилда “Чырвоная змена” газетасида Ойбекнинг “Навоий” романи ҳақидаги мақола чоп этилди. 1948 йилнинг 15 майида Беларуснинг бир йўла иккита етакчи нашри — “Звяздза” ҳамда “Советская Белоруссия” газеталарида Алишер Навоий ҳаёти ва ижодига бағишланган мақолалар босилди. Ҳар иккисининг муаллифи истеъдодли ўзбек ёзувчиси Ойбек эди.\n1966 йилда таниқли белорус ёзувчиси Алексей Кулаковский “Ўзбек ҳикоялари” номли тўплам тузди. Шу йилиёқ ўзбек шоирлари асарларидан ташкил топган “Солнце в арыках” номли тўплам белорус тилида чоп этилди. Иккала китобнинг сўзбоши муаллифи — Лазиз Қаюмов. “Ўзбек халқ эртаклари” тўплами ҳам белорус тилига таржима қилиниб, 1966 йилда Минскда нашр этилди. Аслида ўзбек халқ эртакларининг белорус тилидаги таржимаси 1959 йилда ҳам китобхонлар эътиборига ҳавола этилганди.\n1967 йилда Минскда Зулфиянинг “Лирика” номли шеърий тўплами Эди Огнецветнинг кириш сўзи билан нашр қилинди. Айтиш керакки, Эди Огнецвет Иккинчи жаҳон уруши даврида Тошкентда яшаган. Унинг бир қанча шеърий тўпламлари 1942-1946 йилларда Тошкентда чоп этилган.\nЗулфия белорус адабиёти тарғиботига беҳисоб ҳисса қўшган ижодкордир. У Янка Купала, Эди Огнецвет, Максим Танк шеърларини ўзбек тилига ўгирди, Янка Купала ижоди ҳақида қатор мақолалар эълон қилди. 1981 йилда “Гулистон” журналида Янка Купаланинг машҳур “Ким келяпти?” шеъри ўзбек тилида босилди. Бу таржима Минскда ҳам уч марта, жумладан, 2017 йилда Янка Купала шеърларининг 1001 тилга қилинган таржималари қаторида чоп этилган. Ўзбек таржимонларининг бу каби ибратли ишлари талайгина. Масалан, уларнинг хизмати билан Владимир Корбан масаллари, Кастуся Киреенко, Владимир Короткевич, Ригор Бородулин, Павел Ковалёв шеърлари ўзбек тилида жаранглади.\n1985 йилда Зулфиянинг белорус тилида нашр этилган шеърий тўплами “Менинг юрагим шундай” деб номланганди. Белорусларнинг ҳам юраги худди ўзбеклар каби дўстларга ҳамиша очиқ. Ўртамизда жуда катта масофа ва чегаралар бўлса-да, ўзбек-белорус адабий алоқаларини янада ривожлантиришга барча имкониятлар бор.\n← Ҳуқуқий тарбияни кечиктириб бўлмайди\nАдабиёт муҳибларининг дўстлик майдони →


Бокс бўйича Осиё чемпионатида Ўзбекистон 34 давлат орасида 2-ўринни эгаллади\nЎзбек боксчиларининг Тошкентда кутиб олиниши. Бокс федерациясининг Фейсбук саҳифасидан олинган сурат.\nТаиланд пойтахти Бангкокда 19 апрелда бошланиб, 26 апрелда якунланган Бокс бўйича Осиё чемпионатида Ўзбекистон спортчилари тўртта олтин, битта кумуш ва тўртта бронза медалга сазовор бўлди.\nОлтин медалларни Нодиржон Мирзааҳмедов, Миразиз Мирзахалилов, Бобоусмон Батуров ва Баҳодир Жалолов қўлга киритди.\nСанжар Турсунов кумуш, Шукуржон Раҳимов, Ёдгора Мирзаева, Мафтунахон Мелиева ва Шаҳноза Юнусова бронза медалларини олди.\nУмумжамоа ҳисобида Ўзбекистон Хитойдан кейинги иккинчи ўринни эгаллади. Учинчи ўрин Ҳиндистонга насиб қилди.\nМусобақада 34 давлатдан 12 нафар аёл ва 192 нафар эркак, жами 304 спортчи қатнашди.


Хокимият эволюцияси - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\nОзодбек - Хокимият эволюцияси\nЎзбекистондаги вужудга келган бугунги бошкарув тизими, президент шахсининг бу тизимдаги роли хакида дунёкарашига мос холда турли одамлар турлича, ва асосан, бир-бирига зид фикр билдирадилар. Мен бу маколамда нима сабабли хозирги хокимият тизимининг номакбўл тизим эканини, ва нима сабабдан бу тизимнинг иложи борича тез ўзгартирилиши ватанимиз, фарзандларимиз келажаги учун ўта долзарб вазифа экани хакида фикр юритмокчиман. Чунки баъзан хатто олий маълумотли шахслар хам демократия бизга нима килиб берарди, деб колишади.\nАввало, хукмдорлик сўзининг асл маъносини олиб кўрайлик. Хукмдорлик – бу эгалик килиш, буйрук бериш хукукига эришганлик, бўйсиндиришдир. Хукмдор бўлган шахс ўз хукмидагиларнинг такдирини хал этиш хукукига эга бўлади. Айни шу бировларнинг такдирини хал этиш хукукига эгалик учун даъвогарлар доимо етарли бўлган ва улар орасида бу хукук учун кўраш кетган. Кадимги ёввойи кабилаларда, хаёт учун кўрашда жисмоний куч хал этувчи бўлган замонларда ўз-ўзидан маълумки, хукмдорлик кила олиш учун жисмоний КУЧга таянилган.\nХукмдорлик хукуки бошкаларни синдириш эвазигагина олиниши мумкин. Бу хайвонот оламидаги серкалик учун кўрашни эслатади. Табиий, бундай ўхшатиш инсониятнинг энг ўзок ўтмишигагина хос бўла олади, чунки инсон онгли мавжудот ва «Нима учун мен сенга бўйсинишим керак, нима учун сен менга буюряпсан – менинг устимдан хукмдорлик килишга сенга ким хукук берди?», деган савол исёни эртами-кечми келиб чикади ва бу хукмдор хокимиятининг баркарор бўлмаслигини таъминлайди. Шу сабабли хукмдорлар ўзок ўтмишдан бошлаб уларда хокимият хукуки, яъни бошкаларнинг такдирини хал этиш хукуки борлигини, ва бу хукук конуний хукуклигини турли йўллар билан асослашга интилиб келишган.\nАлбатта, энг кўп кўлланилган изох бу – унга бу хукукни худо бергани, чунки бу изохни исботлаб ўтиришнинг хожати йўк ва бу изохни рад этишнинг имкони йўк. Доро ёзмаларида шундай дейилади: «Ахурамазда бу ерни кўрди… ва бу ерни менга топширди, …мен унинг инояти билан шохдирман». Рус императори Алексей Михайлович айтади: «Худо бу заминни азиз килди ва шарки-ю гарби, жануби-ю шимолигача бошкаришни менга топширди». Ўтган кўпчилик фотихлар, хукмдорлар хакида хам шу каби сўзларни келтириш мумкин.\nШу билан бирга кишилар, халклар такдирини хал килиш хукукини худолик даъвоси билан изохлагувчи хукмдорлар хам жуда кўпчиликни ташкил этган. Бу хакда илк ёзма маълумот кадим Шумердан берилган. Ўз кўли остида якин атрофидаги бир канча шахар-кишлокларни бирлаштира олганидан магрурланган шох Аккада худолик даъво килган. Африкадаги жуда кўп сонли хукмдорлар, хатто кабила бошликлари шу тарзда иш тутишган. Инклар хукмдори ўз отасининг эмас, куёшнинг фарзанди хисобланган. Фараонлар эса ўзларини худо Амон хамда куёш худоси Ранинг ўгиллари хисоблашган. Цезардан Диалектиангача ўтган элликдан ортик Рим императори ўзини худо деб эълон килган. 120дан зиёд ўтган япон императорлари куёш маъбудасининг авлодлари саналишади – биринчи императорнинг бобокалони самодан тушган ва уч нарса: килич, кимматбахо тош, кўзгу олиб келган, хозирда бу нарсалар миллий ёдгорлик сифатида ибодатхонада сакланади.\nБуларнинг бари хокимиятни кўлдан бермай, сулолалар кўлида колишини таъминлашга хизмат килган. Лекин, табиийки, бу изохларнинг ёлгиз ўзи хокимиятни кўлда тутиб туриш учун етарли эмас, чунки, хокимият учун кўрашувчилар хамма вакт етарли эди. Ва жуда кўп холларда бу даъволар хукмдорнинг якин кариндош уруглари, ака-укалари томонидан илгари сурилган, бу эса ёки давлатнинг парчаланиб кетишига (ака-укалар орасида бўлиб олинишига), ёки давомли урушлар келиб чикишига сабаб бўлган, охир окибатда бу хам давлатнинг инкирозга юз тўтишига олиб келган. Ора- сирада бўлиб турадиган халк кўзголонлари даъво урушлари билан солиштирилганда хокимият учун ортикча хавфли эмас. Буни яхши тушунган узок ва якин ўтмиш хукмдорлари ўзига хос эхтиёт чораларини кўришган. Бу чораларнинг энг эффектлиси – шундай кариндош, биродарларни жисмоний махв этишдир. Бунга мисоллар кўхна тарихда кўп. Макиавеллининг «…фукароларинг сени севиши эмас, сенинг олдингда кўркувдан дахшатда туриши сен учун хавфсизрокдир» деган маслахатини эшитмаган бўлсада холатни тушунган кўп хукмдорлар ўз хокимиятларини мустахкамлашни ўз тугишган биродарларини жисмонан махв этишдан бошлаганлар. Жумладан форс шохи Кир II, Рим императори Калигула, Искандар Зулкарнайн, Чингизхон, Сосонийлар сулоласидан Фраат IV, Святополк I, …. Бу рўйхатни ўзок давом эттириш мумкин. Бу хукмдорлар ўзлари золим, жохил бўлганлари учун эмас, келажакда бўлиши эхтимол даъво урушларининг олдини олиш, давлат, хокимиятни баркарор саклаб туриш максадида шундай ишга кўл урганлар. Буни давр талаби деб хам талкин этиш мумкиндир балки.\nЛекин хокимиятга эришиш, ва айникса уни ушлаб туриш учун кураш бу билан тугамаган. Хокимиятга хавф соладиган нарсалар эса жуда кўп. Уларнинг энг асосийлари – мукобил куч ва лидернинг пайдо бўлиши, суикасд, тўнтариш, фукоро рухиятининг назоратдан чикиши, исёнлар…. Инсоният давлатчилик тарихида хукмдорлар, хокимият эгалари томонидан бу хавфларни бартараф этиш ёки камайтирилишнинг турли йўллари кўриб чикилди, бой тажрибага эга бўлинди. Давлат бошкаруви системаси шу тажрибалар давомида ривожланиб, мукаммаллашиб борди. Ва нихоят, Уинстон Черчилл айтганидек «демократия – бу бошкарувнинг ёмон формаси, лекин инсоният фойдаланиб кўрган формалар орасида яхшисидир».\nХакикатан хам демократия хам давлат бошкарувининг идеал формаси эмас, бу хусусда Черчилл тўла хак. Лекин авторитар, ва айникса тоталитар бошкарув системаси билан киёслаганда унинг кай даражада ижобийлиги яккол кўринади. Буни провард натижа – авторитар ва демократия системаларидаги давлатларнинг хозирги даврдаги яшаш шароитлари хам жуда яхши исботлаб турибди. Бу фаркнинг вужудга келишининг бош мезони – демократик системада инсон омили, унинг хак-хукуклари биринчи ўринга куйилишидир. Янада конкретлаштирсак, гап алохида олинган шахс манфаатига бориб такалади. Кўл мехнати у ўзини худо деб эълон килган фараонга хизмат киладими, каттиккўл назоратчилар кўзатуви остида золим хўжайинга хизмат киладими, коммунизм ёки буюк келажак учунми - хеч качон эффектив бўлган эмас.\nХокимиятни кўп жихатдан пулга, бойликка киёслаш мумкин. Биринчидан хар иккиси хам кувват пасайиши – инфляцияга учраши мумкин, иккинчидан, униси хам, буниси хам инсонни бузади, учинчидан хар иккиси канча кўп бўлса, шунча кўпайтиришга харакат килинади – инсон тўймайди, ва хоказо. Айни шу учинчи ўхшашликни Наполеоннинг мана бу гапи жуда яхши ифодалайди: «…ачинарлиси шундаки, мен кеч тугилдим, мен хам Искандар (Александр Македонский) каби ўзимни Юпитернинг ўгли деб эълон килишим мумкин эди, мана унга бутун шарк ишонди, лекин хозир бундай иддаога ким хам ишонарди!». Холбуки, ана шу Наполеон хокимиятининг ўша даврдаги кучини унинг жанг олдидан ўз аскарларига карата айтган мана бу хитобидан тушунишимиз мумкин: «Аскарлар! Бугун менга сизларнинг жонларингиз керак! Ва сиз уни менга берасиз!». Ва аскарлар бу хитобга хайкирик билан жавоб берганлар, иккиланмай жонларидан кечганлар.\nИнфляция хусусида мослик давлат бошкарув тизимига хос равишда (яъни авторитар ёки демократик давлатлигига караб) ечилади. Агар демократик давлатда хукумат инфляцияси рўй берганда бундай хукумат истеъфога чикиб ўзидан обрўлирок, кадрлирогига йўл берса, авторитар, тоталитар тузумларда хукуматнинг (ўкинг: хукмдорнинг) обрўсини кўтаришга харакат бошланади. Ўзбекистонда яшаётганлар бу харакатлар нималардан иборат бўлишининг бир кисмини ўз кўзлари билан кўрмокдалар.\nЯкин ўтган тарихимизда кўрганимиздек, авторитар тузумда хукмдор шахсига жуда кўп нарса боглик. 70 йилдан ортикрок давом этган совет тоталитар тузуми даврида совет халки бир неча хукмдорни кўрди. Бу хукмдорлар учун асосий бир ўхшашлик – хокимият тепасига келгандан сўнг маълум вакт ўтгач, оммавий ахборот воситаларида уларнинг шахслари бетиним улуглана бошлангани. Бу давр мобайнида Сталин-2, Сталин-3 кабиларнинг пайдо бўлмагани бахтли тасодифдир. Бу давр мобайнида совет давлати ўзи мисолида бутун дунёга кандай тузумни барпо этмаслик кераклигини кўрсатди. Нима хам дердик, салбий натижа хам дунё ривожланиши учун керак бўлади. Ачинарлиси шундаки, салбий натижага олиб келган бу тажриба бизнинг устимизда ўтказилди. Дахшатлиси эса шундаки, Ўзбекистонда бу тажриба давом эттириляпти.\nМен биз ўзимизга хос, ўзимизга мос йўлдан борамиз каби иддаоларга кўшилмайман. Нега биз дунё тараккиёти натижаларидан фойдаланиш ўрнига турли бахоналар келтириб, оркага, ХV аср давлат бошкарувига кайтишимиз керак? Нега тараккиётнинг бошка меваларидан фойдаланишимиз мумкину, давлат бошкарувига келганда мумкин эмас? Агар бундай мантикдан келиб чикадиган бўлсак, Ўзбекистонда тезкор автомобилларни хам йўкотиш керак – ўзбеклар катта тезликларга тайёр эмас, канчадан канча авариялар содир бўляпти, бизга ўзимизга хос, ўзимизга мос Москвич, Запорожецлар маъкулрок. Лекин шу мантикни давом эттирсак, эшакаравада юришимиз керак. Гап шундаки, сувсиз сўзишни ўрганиб бўлмаганидек, давлат бошкарувини сиртдан тўла ўрганиб, сўнг бир кунда амалда кўллашни бошлаб бўлмайди. Афсус, бу сохада практика назариётдан олдинда юради.\nШу сабабли 90-чи йиллардаги хукуматимиз кўллаган мухолифатдан хар кандай йўл билан кутулиш, ўзимизга хос – ўзимизга мос йўл излаш сиёсати коммунизм тажрибасини янгигина бошидан ўтказган жафокаш халкимизни яна бир тажриба объектига айлантирди. Саноксиз ер ости, ер усти бойликларига эга бўлган, сабр-бардошли мехнаткаш халк яшаётган мамлакатимизнинг бу кундаги аянчли ахволи собик (нима бўлса хам номи ўзгартирилди-ку) коммунистлар бошлаган тажриба каби мавжуд тузумнинг тажрибаси хам халк бошига факат офатлар келтирганини исботлаб турибди.\nБу кунда Ўзбекистоннинг иктисодий ахволи шу даражада огирки, давлат бошкаруви структуралари мафия билан шу даражада уйгунлашиб кетдики, энди бу холдан чикиб кетиш учун жуда катта кийинчиликларни енгиб ўтишга тўгри келади. Лекин биз халк, миллат сифатида ўз мустакил давлатимиз, ўз бошкарувимиз - хукуматимиз бўлишини хохлар эканмизми, давлатимизни демократиялаштириш ва кийинчиликларни енгиб ўтиш олдимизда турган долзарб вазифа эканлигини тезрок англаб етишимиз лозим.


09.01.2021 Чоп этиш учун\nОлий Мажлис Қонунчилик палатасининг Демократик институтлар, нодавлат ташкилотлар ва фуқароларнинг ўзини ўзи бошқариш органлари қўмитаси томонидан Президентимизнинг Олий Мажлис ва халқимизга йўллаган Мурожаатномасидан келиб чиқиб, “Давлат ва жамият бошқарувида аёлларнинг ўрни ва мавқеини янада оширишнинг муҳим масалалари” мавзусида давра суҳбати ўтказилди. Ушбу тадбир Олий Мажлис Сенати, Вазирлар Маҳкамаси ҳамда Инсон ҳуқуқлари миллий маркази билан ҳамкорликда ташкил этилди.\nТадбирда Маҳалла ва оилани қўллаб-қувватлаш вазирлиги, Ўзбекистон Республикаси Президенти ҳузуридаги Давлат бошқаруви академияси, Олий Мажлис ҳузуридаги Қонунчилик муаммолари ва парламент тадқиқотлари институти ва ОАВ вакиллари иштирок этдилар.\nТадбирда Олий Мажлис Қонунчилик палатаси Спикерининг биринчи ўринбосари А.Саидов иштирок этди.\nТаъкидланганидек, Президентимиз Халқаро хотин-қизлар кунига бағишланган тантанали маросимдаги нутқларида ҳам аёлларга ўзгача бир ишонч ва самимият билан “Аёлларимиз ҳаётий муаммоларни, оила ва маҳалладаги ўткир масалаларни, уларни бартараф этиш йўлларини, жамиятнинг томир уришини бошқалардан кўра яхшироқ биладилар. Улар ўзларининг меҳрибонлиги, юксак масъулият туйғуси, меҳнатсеварлиги билан барчага ўрнак бўла оладилар. Биз давлат ва жамият бошқарувида, вазирлик ва идораларда чуқур билим ва малакага эга бўлган ташаббускор опа-сингилларимизга раҳбарлик лавозимларини ишониб топшириш бўйича бошлаган ишларимизни изчил давом эттирамиз” деган эдилар.\nТадбирда қайд этилганидек, давлатимиз раҳбари хотин-қизларни қўллаб-қувватлаш, жамиятда оила ва ижтимоий муҳитни яхшилаш масаласига алоҳида эътибор қаратмоқда. Чунки ҳали хотин-қизларни ўйлантириб келаётган муаммолар, уларнинг сабаблари тўлиқ бартараф этилгани йўқ.\nМаълумки, Хотин-қизларни ўйлантираётган энг асосий муаммолардан бири уларнинг бандлигини таъминлашдир. Муаммоларнинг кўпи ҳам шу масалага боғлиқ бўлиб қолмоқда. Ўзбекистонда 1 миллион атрофида ишсиз аёл бор, бунга доимий иш ўрнига эга бўлмаган, мавсумий ишларда банд аёллар қўшилса, уларнинг сони 2-2,5 миллионни ташкил қилади. Оғир ижтимоий вазиятга тушиб қолган ёлғиз оналарни уй-жой билан таъминлаш масалалари ҳам бугунги кундаги оғриқли муаммолардан биридир. Аммо кўплаб аёлларимиз мана шундай оғриқли дардларини кимга, қаерга айтишини, кимдан ёрдам олишини ҳар доим ҳам билавермайди.\nМамлакатимизда аёлга бўлган муносабат ўз тарихий илдизларига эга, аждодларимиз доимо аёлларни қадрлашга, уларга нисбатан ҳурмат ва иззатда бўлишга даъват этишган. Республикамиз БМТнинг Хотин-қизларга нисбатан камситишларнинг барча шаклларини йўқ қилиш ҳақидаги конвенцияси, Халқаро меҳнат ташкилотининг Оналикни муҳофаза қилиш тўғрисидаги, Меҳнат ва машғулотлар соҳасидаги камситишлар тўғрисидаги конвенцияларига МДҲ давлатлари орасидан биринчилар қаторида қўшилди.\nМамлакатимизда нафақат мустаҳкам ҳуқуқий замин, балки самарали институционал база ҳам шакллантирилди. Аёллар, оила масалалари парламент даражасида муҳокама қилинадиган бўлди. Сенатда алоҳида қўмита, Қонунчилик палатасида эса Оила ва аёллар масалалари комиссияси фаолияти йўлга қўйилди. Гендер тенгликни таъминлаш бўйича республика Комиссияси ўз фаолиятини олиб бормоқда.\nКўришлар сони: 1746


Бугун Тошкентда ҳам 10 нафар бемор соғайди. Жами вирусни енгганлар 214 нафарга етди - Darakchi\nБугун Тошкентда ҳам 10 нафар бемор соғайди. Жами вирусни енгганлар 214 нафарга етди\nЖАМИЯТ 19.04.2020, 16:09\nТеглар: коронавирус, Тошкент\nАйни пайтда дунёда ҳамон коронавирус пандемияси авж нуқтасида турган бўлса-да, шифо топаётган беморлар сафининг кенгайиб бораётгани одамларда ушбу инфекцияни енгишга бўлган ишончни бермоқда. Юртимизда ҳам сўнгги кунларда соғайганлар кўпайиб бораяпти.\nЖумладан, Тошкент шаҳридаги Эпидемиология, микробиология ва юқумли касалликлари илмий-текшириш институти клиникасида коронавирус инфекциясига чалинган навбатдаги 10 нафар бемор буткул соғайди. Улар Соғлиқни сақлаш вазирлиги масъуллари иштирокида Республика ихтисослаштирилган терапия ва тиббий реабилитация илмий-амалий тиббиёт марказига кузатилди.\nТузалганларнинг 6 нафари пойтахтимиздан, 3 нафари Тошент вилоятидан ва 1 нафари Қашқадарё вилоятидан. Улардан 7 нафари коронавирус инфекциясига чалинганлар билан мулоқотда бўлиб, юқтириб олишган. Шунингдек, уларнинг 2 нафари Россиядан пойтахтимизга келган ва “Сокол” оромгоҳида карантинга олинган, яна 1 нафари эса Москва – Тошкент йўналишида чартер рейси орқали келгач, Юқори Чирчиқ туманидаги карантин марказига жойлаштирилган. Уларда коронавирус инфекцияси аниқлангач, Эпидемиология, микробиология ва юқумли касалликлари илмий-текшириш институти клиникасида даволанишни бошлашган. Беморларнинг 6 нафари эркак, 4 нафари аёллардир. Улар орасида энг ёши каттаси 61 ёшда бўлса, энг ёши кичиги 13 ёшда.\nАйни пайтга қадар мамлакатимиз бўйлаб коронавирус инфекциясидан жами 214 нафар бемор тўлиқ соғайди.\nТошкент шаҳрида 20 нафар мактаб ўқувчиси коронавирусни юқтиргани маълум бўлди\nАОКА ҳузуридаги штабда Санитария-эпидемиология осойишталик агентлиги директори Баҳром Алматов иштирокида брифинг ўтказилди.Унинг қайд этишича, Тошкент шаҳрида 20 нафар мактаб ўқувчисида коронавирус аниқланган.“Тошкент шаҳрида коронавирусга чалинган...\nТошкент вилоятида коронавирус пандемиясига қарши кураш бўйича вилоят штаби 24 соат тўхтамасдан ишлаб турибди. Унга вилоят ҳокими Рустам Холматов раҳбарлик қилмоқда. Штаб аъзолари томонидан ҳар...\nПойтахтга кириш йўллари ёпилса, Тошкент вилоятидан ишга қатнайдиганлар нима қилади?\nЭртага, 24 март куни соат 00:01 дан пойтахт Тошкент эшиклари ёпилиши, Тошкент шаҳрига республиканинг барча ҳудудларидан кириш ва чиқиш ҳар қандай транспорт воситаларида (автобус, автомобиль,...


poytaxt.uz Poytaxt.Uz - Витаминлар Ҳақида Нима Биласиз?\nҲозирги вақтда витаминлар фойдали эканлигини барча билади. Лекин қайси витамин нимага хизмат қилишини-чи? А витамини кўриш қобилятини оширади, организмни жисмоний фоалиятини кўтаради. Айрим ҳайвонларнинг жигарлари, балиқ, ҳаттоки тухумлар А витаминига бой. Сут ва сарёғда ҳам учрайди. Айрим ўсимликларда каротин моддаси А витаминига айланади. Каротин моддаси сабзавотлар ёғ билан бирга истеъмол қилинганда организмга сўрилади Витамин С (аскорбин кислотаси) организмни шамоллашдан қайтаради. Тиш, суяк, мушакларни мустаҳкамлигини оширади. Карам, пиёз, қизил қалампир, бақлажон, картошка, шавел, смородина, наматак, цитрусли ўсимликлари С витаминига бой. Витамин Д организмнинг, айниқса тиш ва суякларнинг текис ўсиши учун зарур. Витамин Д калций ва фосфорнинг қонга сўрилишига ёрдам беради. Бу витамин организмда етишмаса, рахит касаллиги пайдо бўлади. Бунда суяклар мўрт ва қийшиқ, тишлар нотекис, мушаклар ҳамда бўғимлар заиф бўлади. Витамин Д га қуёш нурларида тўйиниш мумкин. Витамин Д балиқ гўштида, сарёғ, уй тухуми ва янги кўкатларда кўп. Витамин Е барча ёшдаги инсонлар учун касалликларга қарши кураш қобилияти бўлиб хизмат қилади. Организмдан кераксиз моддаларни чиқиб кетишини таъминлайди. У янги ўсимликлар таркибида учрайди ҳамда касаллика қарши курашишда фойдаланилади. Витамин В организм учун муҳим рол ўйнайди. У организмни стреслардан, ҳар хил касалликлардан, жароҳатлардан ҳимоя қилади. Витамин В етишмаслиги организмга салбий таъсир қилиши мумкин.\nПечать 10 Июль 2014 Ўқилди: 26257


АКТРИСА ҲАЛИМА ИБРОҲИМОВАНИНГ ТАРҚАЛГАН ВИДЕОГА ЖАВОБИ! 22.03.2014 10:11\nСанъаткор маданият намунаси бўлиши керак, дейишади. Аммо, ҳаётда ҳар қандай инсоннинг оғзидан ҳар хил сўзлар чиқиши мумкин. Ўз навбатида журналист ҳам, этика қоидалари риоя қилиши ва ўзи оммага етказаётган маълумотни у ҳоҳ матн тарзида бўлсин, ҳоҳ видео, маданият даражасида тақдим қилиши керак, назаримизда.\nНима учун ҳамма жойларда, ҳар ерларда суратга олинган кўрсатувлар, видеолавҳалар монтаж қилинади? Чунки, орада юз берган хатоликлару, иш жараёнидаги турли вазиятларда ўша ердагиларнинг гапириб юборган сўзлари, маданиятга тўғри келмайдиган нарсалар олиб ташланади. Қандайдир ҳақоратли сўз ишлатиб юборилган кўрсатув ёки тўй жараёнини кўрганмисиз? Йўқ, албатта! Чунки, маданиятли инсонлар, ҳеч қачон ўзларига раво кўрмаган ҳақоратли нарсани, бошқаларга тақдим қилмайдилар, деб ўйлаймиз! Инсоннинг тарбия даражаси ҳам, шундан келиб чиқади, назаримизда.\nҲаётда ҳар хил вазиятлар бўлади. Инсон билиб, билмай ҳар хил гапни гапириб юбориши ёки бехосдан оғзидан чиқиб кетиши мумкин.\nАктриса Ҳалима Иброҳимованинг йигитларга хос шарттакили, мард ва тўғрисўзлиги ҳеч кимга сир эмас. Бир туғилган кунда, чақирилган жойида, тасодифан оғзидан чиқиб кетган сўзи, айнан шу сўзни гапираётганда олинган видеонинг тарқалиб кетишига фақат унинг ўзи айбдорми? Унинг оғзидан чиққан сўзларни оммага етказишга жавобгарлар яъни, суратга олган оператор, монтажчи ва актрисани у ерга чақириб, бунга бошчилик қилган шахслар, маданият қоидаларига риоя қилган ҳолда, оммага маданият доирасидаги маълумотларни етказиб беришлари керак эмасми?\nМаданият фақат санъаткорлар учунми?\nҲалима Иброҳимованинг бўлиб ўтган ҳодисага жавоби ва киритган ойдинлиги, ҳеч кимни асло бефарқ қолдирмайди!\nМарҳамат, аслида нима бўлганлиги ҳақида, Ҳалима Иброҳимованинг жавоби!